CELEX: 
Language: mt
Date: 2019-02-26 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta d-Direttiva 2003/87/KE tal-Parlament Ewropew u tal-Kunsill f’dak li għandu x’jaqsam mal-operat tal-Fond għall-innovazzjoni

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Il-Fond għall-innovazzjoni ġie stabbilit bl-Artikolu 10a(8) tad-Direttiva 2003/87/KE
                  1
                biex jappoġġa, fl-Istati Membri kollha, l-innovazzjoni fit-teknoloġiji u fil-proċessi b’livell baxx ta’ emissjonijiet tal-karbonju fis-setturi elenkati fl-Anness I, inkluż il-ġbir u l-użu tal-karbonju (“is-CCU”) li ma jagħmilx ħsara lill-ambjent u li jikkontribwixxi b’mod sostanzjali għall-mitigazzjoni tat-tibdil fil-klima, kif ukoll prodotti li jissostitwixxu dawk li għandhom intensità qawwija ta’ karbonju li huma prodotti fis-setturi elenkati fl-Anness I, u biex jistimula l-bini u t-tħaddim ta’ proġetti li jimmiraw għall-ġbir u l-ħżin ġeoloġiku tas-CO2 (“is-CCS”) mingħajr periklu għall-ambjent, kif ukoll ta’ teknoloġiji innovattivi tal-enerġija rinnovabbli u tal-ħżin tal-enerġija
                  2
               . Il-Fond, li għandu tal-inqas 450 miljun kwota, huwa s-suċċessur tal-programm NER 300. 
            
            
               L-appoġġ għall-innovazzjoni fit-teknoloġiji b’livell baxx ta’ emissjonijiet tal-karbonju huwa importanti ferm biex jinkisbu l-għanijiet tal-klima u tal-kompetittività tal-UE ddefiniti fl-Istrateġija għall-Unjoni tal-Enerġija
                  3
                u fl-Istrateġija mġedda għall-politika industrijali
                  4
               . Il-Fond għall-innovazzjoni se jkun l-għodda għad-dimostrazzjoni tat-teknoloġiji b’livell baxx ta’ emissjonijiet tal-karbonju jew bl-ebda emissjoni tal-karbonju, li se jippermetti t-tranżizzjoni lejn ekonomija dekarbonizzata kif stabbilit fl-istrateġija għat-tnaqqis tal-emissjonijiet fit-tul
                  5
               . Huwa se jżid ukoll il-kompetittività tal-kumpaniji tal-UE billi jgħinhom isiru mexxejja globali f’dawn it-teknoloġiji. Il-Fond għall-innovazzjoni se jappoġġa l-għanijiet tal-Pjan Strateġiku għat-Teknoloġija tal-Enerġija (il-Pjan SET)
                  6
               , kif ukoll dawk stabbiliti fis-Sħubijiet Pubbliċi-Privati skont il-Programm Qafas tal-UE għar-Riċerka, b’mod partikulari f’dik imsejħa “SPIRE” (jiġifieri “Industrija tal-ipproċessar sostenibbli permezz tal-effiċjenza fl-użu tar-riżorsi u tal-enerġija”), fl-Impriża Konġunta dwar l-Industriji b’bażi bijoloġika u fl-Impriża Konġunta taċ-Ċelloli tal-Fjuwil u l-Idroġenu. Il-Fond għall-innovazzjoni għandu jikkontribwixxi wkoll għas-sħubijiet u għall-missjonijiet li se jsiru fil-ġejjieni fil-kuntest tal-programm Orizzont f’konformità mal-għanijiet tad-Direttiva 2003/87/KE.
            
            
               L-għan tal-Fond għall-innovazzjoni huwa li jwassal għal proġetti ta’ dimostrazzjoni ta’ suċċess b’rabta mal-innovazzjoni fit-teknoloġiji rivoluzzjonarji b’livell baxx ta’ emissjonijiet tal-karbonju. Il-Fond jimmira li jagħżel proġetti ta’ dimostrazzjoni innovattivi u vijabbli u li jikkontribwixxi lejn it-tnaqqis tad-distakk finanzjarju tagħhom. Il-portafoll tal-Fond għall-innovazzjoni mistenni jirrappreżenta kopertura teknoloġika u ġeografika wiesgħa sal-2030. Il-Fond għall-innovazzjoni se jaħdem bi struttura ta’ governanza effettiva, effiċjenti u sempliċi li tiżgura r-responsabbiltà, it-trasparenza u l-kondiviżjoni tal-għarfien.
            
            
               Huwa stmat li l-volum ta’ investiment potenzjali għall-proġetti ta’ dimostrazzjoni huwa ta’ bejn EUR 55 u 68 biljun fis-setturi eliġibbli
                  7
               . Għalkemm il-volum tal-Fond għall-innovazzjoni mistenni jkun sostanzjali (minn EUR 6 biljun (bi prezz tal-karbonju ta’ EUR 15-il għal kull tunnellata ta’ CO2) sa EUR 11-il biljun (bi prezz tal-karbonju ta’ EUR 25 għal kull tunnellata ta’ CO2)), id-domanda għall-finanzjament tmur ferm lil hinn mir-riżorsi disponibbli mistennija. Għalhekk, l-appoġġ tal-Fond għall-innovazzjoni għandu jiġi kkombinat mal-appoġġ ipprovdut minn programmi oħrajn tal-UE u mill-Istati Membri. 
            
            
               Il-Fond għall-innovazzjoni se jikkumplimenta lill-programm Orizzont Ewropa għax se jipprovdi appoġġ għal teknoloġiji b’livell baxx ta’ emissjonijiet tal-karbonju jew bl-ebda emissjoni tal-karbonju li l-programm Orizzont Ewropa – jew il-programm ta’ qablu Orizzont 2020 – ikun iffinanzja fi stadji aktar bikrin tal-iżvilupp tagħhom. Huwa se jikkumplimenta wkoll lill-Fond Ewropew għall-Iżvilupp Reġjonali, li jappoġġa l-innovazzjoni u l-użu usa’ tagħha (pereżempju s-soluzzjonijiet għall-effiċjenza fl-użu tal-enerġija għall-SMEs u għall-bini u l-proġetti marbutin mal-enerġija rinnovabbli) iżda ma jappoġġax l-attivitajiet elenkati fl-Anness I tad-Direttiva 2003/87/KE. Il-Faċilità Nikkollegaw l-Ewropa u l-Fondi Strutturali u ta’ Investiment Ewropej jistgħu jappoġġaw l-elementi tal-infrastruttura tal-proġetti ffinanzjati mill-Fond għall-innovazzjoni, bħall-bini ta’ pajpijiet tas-CO2 u tal-idroġenu jew il-konnessjonijiet tal-grilja. Il-Fond għall-innovazzjoni se jaħdem ukoll f’sinerġija mal-istrument tal-Unjoni għall-appoġġ għall-investiment (il-Fond InvestEU propost mill-Kummissjoni)
                  8
               : il-Fond InvestEU se jkun jista’ jipprovdi appoġġ addizzjonali għall-investiment għall-proġetti ffinanzjati mill-Fond għall-innovazzjoni (pereżempju garanziji fuq is-self jew kontribuzzjonijiet tal-ekwità). Il-proposta tal-Kummissjoni għall-programm InvestEU tipprevedi li l-Fond għall-innovazzjoni se jkun jista’ jikkontribwixxi għall-operazzjonijiet ta’ taħlit li jsiru fil-kuntest tal-programm InvestEU (pereżempju billi jżid il-kopertura tar-riskju pprovduta mill-programm InvestEU).  
            
            
               Il-kombinament ideali ta’ finanzjament mill-Fond għall-innovazzjoni, mill-Fond InvestEU, minn programmi oħrajn tal-Unjoni u mill-Istati Membri għandu jiżgura kopertura kbira tal-ispejjeż u tar-riskji addizzjonali marbutin mad-dimostrazzjoni ta’ teknoloġiji jew prodotti innovattivi b’livell baxx ta’ emissjonijiet tal-karbonju.
            
            
               Il-koleġiżlaturi talbu lill-Kummissjoni torganizza l-ewwel sejħa tal-Fond għall-innovazzjoni qabel l-2021 biex il-proġetti eliġibbli jingħataw appoġġ f’waqtu. Għalkemm id-dħul mhux imqassam mill-ewwel sejħa għall-proposti tal-programm NER 300 ġie dirett mill-ġdid lejn il-Faċilità tal-EDP tal-InnovFin u lejn l-Istrument ta’ Dejn tal-Faċilità Nikkollegaw l-Ewropa
                  9
               , diġà għaddew aktar minn ħames snin minn mindu tnediet l-aħħar sejħa għall-għotjiet fil-kuntest tal-programm NER 300 fl-2013. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-esperjenza tal-programm NER 300, inkluż l-istudju dwar it-tagħlim li ħareġ minnu
                  10
               , ipprovdiet għarfien siewi għat-tfassil tal-Fond għall-innovazzjoni. Il-problema ewlenija identifikata waqt l-implimentazzjoni tal-programm NER 300 kienet ir-rata baxxa ta’ suċċess tal-proġetti li ngħataw appoġġ jew id-dewmien fil-fażi bikrija tal-iżvilupp tal-proġett. S’issa, minn 39 proġett li ngħataw appoġġ, sitta biss bdew jitħaddmu, waqt li 14-il proġett ġew irtirati. Ir-raġunijiet ewlenin għar-rata baxxa ta’ suċċess tal-proġetti ffinanzjati mill-programm NER 300 kienu l-fatt li ngħażlu proġetti immaturi kif ukoll il-fatt li l-appoġġ ingħata tard.
            
            
               Raġunijiet oħrajn għar-rata baxxa ta’ suċċess marbutin l-iktar mat-tfassil tal-programm NER 300 li ġew identifikati dan l-aħħar mill-Qorti tal-Awdituri kienu l-proċess kumpless u mhux ċar ta’ teħid tad-deċiżjonijiet u s-sistema mhix flessibbli tal-għażla
                  11
               . F’dan ir-rigward, il-Qorti tal-Awdituri tirrakkomanda li jitjiebu l-għażla tal-proġetti u l-proċess ta’ teħid tad-deċiżjonijiet billi jiġu vvalutati l-aspetti tal-vijabbiltà ekonomika tal-proġetti u l-konsistenza tagħhom mal-prijoritajiet tal-UE u mal-pjanijiet nazzjonali tal-Istati Membri fl-oqsma tal-enerġija u tal-klima, billi jiġi żgurat li l-Istati Membri jintrabtu b’impenji sodi u trasparenti qabel ma jingħataw il-fondi tal-UE, billi jiġu stabbiliti kriterji għall-irtirar tal-fondi f’każijiet fejn il-proġetti ma jilħqux l-istadji importanti li jkun sar qbil dwarhom, billi tiġi żgurata flessibbiltà biex tingħata tweġiba għall-iżviluppi tas-suq u tat-teknoloġija, billi jkun hemm koordinazzjoni aħjar bejn il-programmi ta’ appoġġ differenti u, fl-aħħar nett, billi tiġi żgurata responsabbiltà sħiħa. 
            
            
               Barra minn hekk, il-Kummissjoni wettqet żewġ fażijiet ta’ konsultazzjonijiet mal-partijiet interessati kkonċernati sabiex tiġbor fehmiet esperti dwar it-tfassil tal-Fond għall-innovazzjoni – wettqet sessjonijiet ta’ ħidma settorjali minn Jannar sa Ġunju tal-2017
                  12
                u konsultazzjoni pubblika online minn Jannar sa April tal-2018
                  13
               . 
            
            
               F’konformità mar-rekwiżiti għal regolamentazzjoni aħjar, bejn l-14 ta’Diċembru 2018 u l-11 ta’ Jannar 2019, il-Kummissjoni ppubblikat l-abbozz tar-Regolament delegat biex tiġbor il-kummenti dwaru. B’kollox intbagħtu 35 kumment minn diversi partijiet interessati (li kienu Stati Membri, assoċjazzjonijiet kummerċjali u kumpaniji). B’mod ġenerali, il-kummenti kienu pożittivi, ir-Regolament delegat intlaqa’ tajjeb u ntwera apprezzament għall-fatt li l-partijiet interessati ġew ikkonsultati b’mod estensiv u li l-fehmiet tagħhom tqiesu fejn kien possibbli; barra minn hekk, il-partijiet interessati qablu mal-prinċipji u mad-dispożizzjonijiet konkreti tal-proposta, filwaqt li qalu li xi elementi, bħad-definizzjoni tal-ispejjeż rilevanti u r-regoli dwar l-irkupru, iridu jiġu ċċarati fil-kuntest tas-sejħiet għall-proposti.
            
            
               Is-sejbiet ewlenin tal-konsultazzjonijiet wasslu għall-konklużjonijiet li ġejjin: 
            
            
               ·l-għotjiet huma l-iktar forma xierqa ta’ appoġġ, iżda hemm interess ukoll għall-istrumenti finanzjarji;
            
            
               ·b’mod ġenerali, l-appoġġ għandu jkun relatat kemm mal-ispejjeż tal-investiment kif ukoll ma’ dawk operatorji; 
            
            
               ·il-kriterji tal-eliġibbiltà għandhom jistabbilixxu l-iskadenzi biex jintlaħqu stadji importanti speċifiċi;
            
            
               ·il-proċess tal-applikazzjoni għandu jiġi organizzat f’żewġ stadji; 
            
         
         
            
               ·il-proġetti għandhom jiġu evalwati abbażi ta’ diversi kriterji: il-potenzjal għad-dekarbonizzazzjoni, l-iskalabbiltà, il-grad ta’ innovazzjoni, il-prospetti bankarji u l-ispiża mistennija tat-twettiq tagħhom; 
            
            
               ·hemm bżonn ta’ bilanċ ġust tal-finanzjament bejn is-setturi (l-enerġija, l-industrija) u t-teknoloġiji;
            
            
               ·l-assistenza għall-iżvilupp tal-proġetti għal proġetti prospettivi iżda li jkun għadhom mhumiex maturi biżżejjed iżżid il-valur u tnaqqas iż-żmien meħtieġ għat-tħejjija tal-proġetti. 
            
            
               Il-proposta għar-Regolament delegat hija f’konformità mal-maġġoranza tal-preferenzi tal-partijiet interessati b’rabta mal-elementi kollha ta’ hawn fuq.
            
            
               Il-Kummissjoni kkummissjonat studju speċifiku ta’ ttestjar tas-suq li matulu sar stħarriġ espert ta’ kważi 500 espert biex jitbassru l-prestazzjoni tal-Fond għall-innovazzjoni u s-suq potenzjali tiegħu ladarba jitnieda
                  14
               . 
            
            
               Il-Kummissjoni ffurmat Grupp speċjalizzat ta’ Esperti dwar il-Fond għall-innovazzjoni
                  15
                skont il-Fehim Komuni dwar l-Atti Delegati
                  16
                u fit-8 ta’ Ġunju u fl-4 ta’ Diċembru 2018 iltaqgħet mal-esperti li l-Istati Membri u s-setturi eliġibbli ħatru. Il-Parlament Ewropew u l-Kunsill tal-Unjoni Ewropea ġew mistiedna għal-laqgħat. Waqt l-ewwel laqgħa, l-esperti appoġġaw bil-kbir l-għażliet proposti għall-valutazzjoni tal-impatt. Waqt it-tieni laqgħa, l-esperti esprimew is-sodisfazzjon ġenerali tagħhom bil-kamp ta’ applikazzjoni tal-abbozz tar-Regolament u bil-flessibbiltà li dan joffri biex jiġi aġġustat għal kundizzjonijiet tas-suq li dejjem jinbidlu u għat-tagħlim li joħroġ mill-esperjenza. Abbażi tal-kummenti tal-esperti, żdied obbligu għall-Kummissjoni li tikkonsulta mal-Istati Membri dwar it-test tas-sejħa, u obbligu għall-korp ta’ implimentazzjoni li jappoġġa lill-Istati Membri fl-isforzi tagħhom biex jippromwovu l-Fond għall-innovazzjoni u biex jikkomunikaw ma’ dawk li jkunu qed jipproponu l-proġetti. Barra minn hekk, il-limitu għall-proġetti fuq skala żgħira żdied għal EUR 7.5 miljun. Il-kriterji tal-għażla tal-“maturità tal-proġett” ġew iċċarati, inkluż l-importanza tal-appoġġ min-naħa tal-Istat Membru kkonċernat. Sar ukoll tibdil minuri fl-abbozzar u ngħataw xi kjarifiki, inkluż dwar id-definizzjoni tal-ispejjeż rilevanti. Il-Kummissjoni spjegat ukoll li l-Grupp ta’ Esperti se jkun involut fl-iżvilupp tas-sejħiet għall-proposti.
            
            
               Minħabba l-importanza tal-Fond għall-innovazzjoni, il-Kummissjoni għamlet valutazzjoni tal-impatt biex tanalizza diversi għażliet għal kull waħda mill-kwistjonijiet ta’ implimentazzjoni mħaddmin fil-proposta attwali. Skont l-għażla ppreferuta, il-Fond se jkompli jappoġġa l-ispejjeż addizzjonali tal-proġett marbutin mal-innovazzjoni (kif kien isir fil-kuntest tal-programm NER 300) iżda se jagħti l-għotjiet b’mod iktar flessibbli abbażi tal-istadji importanti li jkun hemm waqt il-bini u t-tħaddim tal-proġett. Sabiex il-proġetti jingħażlu aħjar, dawn se jingħażlu permezz ta’ sejħiet regolari bbażati fuq diversi kriterji (jiġifieri l-kosteffiċjenza, l-evitar tal-emissjonijiet tal-gassijiet serra u l-vijabbiltà ekonomika). Sabiex tiġi ssimplifikata l-governanza tiegħu, il-ġestjoni tal-Fond se tkun f’idejn il-Kummissjoni (bl-appoġġ ta’ korp pubbliku tal-implimentazzjoni). Filwaqt li l-att delegat għandu jistabbilixxi l-qafas għall-operazzjonijiet, diversi deċiżjonijiet (pereżempju d-dettalji konkreti dwar il-proċedura tal-għażla u dwar l-evalwazzjoni) għandhom jittieħdu fil-kuntest tas-sejħiet għall-proposti sabiex jitqiesu aħjar il-kundizzjonijiet tas-suq li dejjem jinbidlu. L-Istati Membri għandhom jiġu kkonsultati dwar id-deċiżjonijiet ewlenin (pereżempju dwar id-dettalji tas-sejħiet għall-proposti u dwar il-lista tal-proġetti magħżulin minn qabel). Sabiex jiġi evitat ix-xkiel fis-suq tal-karbonju, il-kwoti tal-EU ETS, li se jipprovdu r-riżorsi għall-Fond, se jiġu rkantati f’volumi annwali ndaqs sal-2030, bi flessibbiltà limitata sabiex il-volumi tal-irkant jiġu aġġustati għad-domanda mis-sejħiet għall-proġetti. Il-Fond se jikkoopera mill-qrib ma’ programmi oħrajn ta’ finanzjament tal-UE bħall-programm Orizzont Ewropa, u se jikkumplimenta l-għotjiet li se jagħti b’forom ta’ appoġġ li jistgħu jitħallsu lura (id-dejn, l-ekwità u l-garanziji) permezz tal-operazzjonijiet ta’ taħlit implimentati fil-kuntest tal-programm InvestEU, u b’hekk jiżgura li tingħata tweġiba kkoordinata għall-ħtiġijiet tas-suq.
            
            
               L-għażla ppreferuta ġiet appoġġata bil-kbir mill-maġġoranza tal-partijiet interessati, kemm jekk dawn kienu rappreżentanti industrijali, utilitajiet tal-enerġija, żviluppaturi tal-proġetti, Stati Membri jew NGOs u kemm jekk kienu nies mid-dinja akkademika.
            
            
               L-għażla ppreferuta se tnaqqas l-ispejjeż amministrattivi għal dawk li jkunu qed jipproponu l-proġetti u għall-amministrazzjonijiet tal-Istati Membri permezz ta’ katina ssimplifikata ta’ teħid tad-deċiżjonijiet u żminijiet iqsar biex jittieħdu d-deċiżjonijiet. L-ispejjeż amministrattivi tal-korp ta’ implimentazzjoni se jiġu koperti kollha mir-riżorsi tal-Fond. Mhu mistenni l-ebda impatt negattiv dirett fil-qasam ekonomiku, soċjali jew ambjentali.
            
            
               Il-Bord tal-Iskrutinju Regolatorju talab aktar evidenza dwar il-falliment tal-programm NER 300, dwar il-kamp ta’ applikazzjoni tar-Regolament delegat u dwar il-flessibilità li tħalliet għas-sejħiet għall-proposti, kif ukoll dwar l-interazzjoni ma’ programmi oħrajn tal-Unjoni. Ir-raġunijiet għan-nuqqasijiet tal-programm NER 300 jistgħu jiġu spjegati aħjar permezz tar-rapport riċenti tal-Qorti tal-Awdituri. Il-valutazzjoni tal-impatt issa tanalizza iktar kif jista’ jintlaħaq l-aħjar kompromess bejn il-prevedibbiltà u l-flessibbiltà fit-tqassim tal-funzjonijiet bejn ir-Regolament delegat u s-sejħiet għal proposti. Qed jiġi ċċarat ir-rwol tal-Fond għall-innovazzjoni bħala strument li jservi ta’ rabta bejn il-programmi tar-riċerka, bħall-programm Orizzont Ewropa, u programmi oħrajn tal-Unjoni li jiffinanzjaw l-implimentazzjoni tat-teknoloġiji u tal-infrastruttura, bħall-Faċilità Nikkollegaw l-Ewropa jew il-programm InvestEU. 
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 10a(8) tad-Direttiva 2003/87/KE jistabbilixxi l-Fond għall-innovazzjoni u jistabbilixxi r-regoli ġenerali għall-funzjonament ta’ dan il-Fond, jiġifieri s-sors tad-dħul tiegħu, il-proġetti eliġibbli għall-appoġġ fil-kuntest tiegħu, kif ukoll ir-regoli ġenerali għall-iżborż tal-appoġġ. Barra minn hekk, l-Artikolu 10a(8) jispeċifika l-kriterji għall-proċedura tal-għażla u jippermetti lill-Istati Membri u lill-Unjoni jipprovdu finanzjament kumplimentari lill-proġetti eliġibbli. 
            
            
               Barra minn hekk, l-Artikolu 10a(8) tad-Direttiva 2003/87/KE jagħti s-setgħa lill-Kummissjoni tadotta atti delegati biex tissupplimenta d-Direttiva f’dak li għandu x’jaqsam mar-regoli dwar l-operat tal-Fond għall-innovazzjoni, inklużi l-proċedura u l-kriterji tal-għażla.
            
            
               Il-proposta għar-Regolament delegat tistabbilixxi r-regoli li huma strettament meħtieġa għall-operat tal-Fond għall-innovazzjoni, filwaqt li fl-istess ħin tħalli xi deċiżjonijiet biex jittieħdu fil-kuntest tas-sejħiet għall-proposti u tad-dokumentazzjoni kuntrattwali. 
            
            
               Il-Kapitolu I tal-proposta għar-Regolament delegat jistabbilixxi l-għanijiet operattivi tal-Fond għall-innovazzjoni u jagħti lista tal-forom ta’ appoġġ li għandu jipprovdi l-Fond għall-innovazzjoni.
            
            
               Minħabba d-distakk finanzjarju għoli u r-riskji marbutin ma’ dawn it-tipi ta’ proġetti, l-għotjiet għandhom ikunu l-mezz ewlieni li bihom jingħata l-appoġġ permezz tal-Fond, f’konformità wkoll mal-preferenza qawwija tal-partijiet interessati. Il-kapitolu ewlieni tal-proposta, jiġifieri l-Kapitolu II, jistabbilixxi r-regoli speċifiċi għall-finanzjament tal-għotjiet. 
            
            
               F’konformità mal-Artikolu 10a(8) tad-Direttiva 2003/87/KE, il-Fond għall-innovazzjoni se jkopri sa 60 % tal-ispejjeż rilevanti. Fil-proposta għal Regolament delegat qed tinżamm id-definizzjoni tal-ispejjeż adizzjonali li ntużat fil-każ tal-programm NER 300, jiġifieri d-differenza fl-ispejjeż u fid-dħul meta mqabbla ma’ teknoloġija konvenzjonali, li hija wkoll f’konformità ma’ dak li jsir fil-każ tal-valutazzjoni tal-għajnuna mill-Istat min-naħa tal-UE. Fl-istess waqt, il-proposta hija ta’ benefiċċju għall-proġetti fuq skala żgħira billi tistabbilixxi definizzjoni ssimplifikata tal-ispejjeż rilevanti.
            
            
               Il-Fond se jħallas l-appoġġ skont il-ħtiġijiet tal-fluss tal-flus tal-proġetti. Ammont ta’ mhux aktar minn 40 % tal-għotja se jingħata bħala finanzjament bil-quddiem fl-għeluq finanzjarju sabiex jitnaqqsu r-riskji marbutin mal-proġetti u b’hekk dawn ikunu jistgħu jgħaddu malajr kemm jista’ jkun għall-fażi tal-bini. Dan se jservi wkoll ta’ inċentiv għall-proġetti biex iħaffu l-għeluq finanzjarju tagħhom. L-ammont ta’ 60 % li jkun għad fadal mill-għotja se jingħata lill-proġetti skont il-ħtiġijiet tal-fluss tal-flus tagħhom meta jilħqu stadji importanti speċifiċi. Se jiġi stabbilit mekkaniżmu ta’ rkupru sabiex ikun żgurat li l-ammonti mħallsa b’mod mhux dovut min-naħa tal-Fond għall-innovazzjoni jiġu rkuprati.
            
            
               Il-Kapitolu II jistabbilixxi wkoll ir-regoli għall-organizzazzjoni tas-sejħiet għall-proposti, għall-proċess tal-applikazzjoni u għall-għażla tal-proġetti. Se jkun hemm bżonn ta’ kompetizzjoni effettiva fil-livell tal-UE sabiex jingħażlu l-proġetti li jkollhom l-ogħla potenzjal li jevitaw l-emissjonijiet tal-gassijiet serra u sabiex jitnaqqsu b’mod konsiderevoli l-ispejjeż tat-tranżizzjoni lejn ekonomija b’livell baxx ta’ emissjonijiet tal-karbonju fis-setturi kkonċernati. 
            
            
               Il-Fond jipprevedi l-organizzazzjoni ta’ sejħiet regolari għall-proposti sal-2030. Il-proposta ma tistabbilixxi l-ebda perjodu taż-żmien li jrid jgħaddi bejn sejħa għall-proposti u oħra u b’hekk tippermetti li s-sejħiet għall-proposti jiġu adattati għad-domanda u għall-maturità tal-proġetti ppjanati, li se jiġu evalwati wara li tintemm kull sejħa għall-proposti. Sabiex jintlaħqu l-aspettattivi tal-koleġiżlaturi, l-ewwel sejħa għall-proposti għandha ssir qabel il-31 ta’ Diċembru 2020. 
            
         
         
            
               Il-proposta tipprevedi proċedura tal-applikazzjoni b’żewġ fażijiet bil-għan li jitnaqqsu l-ispejjeż u l-piż amministrattiv għal dawk li jkunu qed jipproponu l-proġetti. Il-proċedura tal-applikazzjoni b’żewġ fażijiet għandha l-għan li tissimplifika u tħaffef il-preparazzjoni għall-applikanti, kif ukoll li tippermetti li jiġu identifikati l-proposti tal-proġetti maturi minn qabel. Barra minn hekk, il-proposta tipprevedi l-possibbiltà li tiġi stabbilita proċedura tal-applikazzjoni speċifika għall-proġetti fuq skala żgħira fis-sejħa għall-proposti. 
            
            
               Il-proposta tistabbilixxi diversi kriterji tal-għażla marbutin mal-effettività, mal-effiċjenza u mal-iskalabbiltà, li abbażi tagħhom se jiġu vvalutati l-potenzjal għat-tnaqqis tal-emissjonijiet tal-gassijiet serra tal-proġett, il-livell ta’ innovazzjoni tiegħu, il-vijabbiltà ekonomika tiegħu, il-potenzjal tiegħu għal applikazzjoni usa’ u għar-replikazzjoni, l-ispiża tat-tnaqqis tal-emissjonijiet u l-maturità tiegħu f’termini tat-tħejjija teknoloġika u kummerċjali, fosthom il-fatt li l-proġett ikollu permessi li jkunu jkopru, fost l-oħrajn, il-valutazzjoni tal-impatti ambjentali tiegħu. 
            
            
               Sabiex jiġi żgurat bilanċ fit-tqassim ġeografiku tal-appoġġ, il-proposta tipprevedi simplifikazzjonijiet fil-każ tal-proġetti fuq skala żgħira u l-għoti ta’ appoġġ għall-iżvilupp tal-proġetti. Barra minn hekk, hija tippermetti li jiġu stabbiliti kriterji addizzjonali tal-għażla fis-sejħiet għall-proposti ta’ wara.
            
            
               Il-Kapitolu III jippermetti lill-Fond għall-innovazzjoni jiżborża d-dħul tiegħu fil-kuntest tal-operazzjonijiet ta’ taħlit li jsiru fil-kuntest tal-programm InvestEU, jew minbarra l-għotjiet jew bħala alternattiva għalihom, u b’hekk lill-proġetti eliġibbli jipprovdilhom appoġġ iktar immirat. 
            
            
               Il-Kapitolu IV, imsejjaħ “Governanza”, jiddefinixxi l-atturi ewlenin tal-implimentazzjoni tal-Fond għall-innovazzjoni. B’mod partikulari, dan jiddefinixxi r-rwol tal-Kummissjoni, tal-korpi ta’ implimentazzjoni, tal-Istati Membri u tal-partijiet interessati.
            
            
               Is-sejħiet għall-proposti għall-Fond se jiġu organizzati b’mod ċentrali mill-Kummissjoni bl-appoġġ tal-korpi ta’ implimentazzjoni. Dan se jiżgura li t-teħid tad-deċiżjonijiet ikun issimplifikat u razzjonalizzat u b’hekk li jkun hemm inqas spejjeż amministrattivi għal dawk li jkunu qed jipproponu l-proġetti. Fost il-korpi li jwettqu l-kompiti meħtieġa jista’ jkun hemm il-BEI jew aġenzija eżekuttiva. 
            
            
               L-Istati Membri se jkollhom rwol importanti fl-implimentazzjoni tal-Fond għall-innovazzjoni.  Biex il-proġetti jiġu implimentati malajr, huwa indispensabbli li jkun hemm l-appoġġ tal-Istati Membri u impenn min-naħa tagħhom, pereżempju permezz ta’ appoġġ finanzjarju addizzjonali jew billi jħaffu l-proċessi tal-għoti tal-permessi. Grupp ikbar ta’ partijiet interessati se jiġi kkonsultat dwar kwistjonijiet marbutin mal-orjentazzjoni ġenerali tal-Fond għall-innovazzjoni.
            
            
               Fl-aħħar nett, il-proposta tistabbilixxi r-regoli għar-rappurtar, għall-monitoraġġ, għall-evalwazzjoni, għall-kontroll u għar-riklamar.
            
            
               4.IMPATT BAĠITARJU
            
            
               L-attivitajiet kollha li jsiru fil-kuntest tal-Fond għall-innovazzjoni skont dan l-abbozz ta’ Regolament Delegat tal-Kummissjoni huma ffinanzjati mid-dħul li jiġi mill-irkantar tal-kwoti tal-ETS kif previst fl-Artikolu 10a(8) tad-Direttiva 2003/87/KE li jistabbilixxi l-Fond għall-innovazzjoni u li jistipula r-regoli ġenerali għall-funzjonament tiegħu. Ir-Regolament tal-Kummissjoni (UE) Nru 1031/2010 jistipula regoli ddettaljati għall-iskeda taż-żmien, l-amministrazzjoni u aspetti oħrajn tal-irkantar tal-kwoti tal-ETS li r-rikavat minnhom jappartjeni għall-Istati Membri u li għalhekk jinġabar u jiġi mmaniġġat ’il barra mill-baġit tal-UE. Dan il-prinċipju bażiku għadu l-istess bħalma kien fil-każ tal-programm NER 300, li huwa l-programm ta’ qabel il-Fond għall-innovazzjoni, u se jkompli japplika indipendentement minn min ikun qiegħed jimplimenta b’mod konkret il-Fond għall-innovazzjoni, jiġifieri l-Bank Ewropew tal-Investiment (il-BEI) kif kien il-każ fil-każ tal-programm NER 300, jew il-Kummissjoni waħedha jew flimkien ma’ Aġenzija Eżekuttiva.
            
            
               Meta jitqiesu r-rakkomandazzjonijiet tal-Qorti tal-Awdituri li saru fil-kuntest tal-programm NER 300
                  17
                u r-rwol miżjud tal-Kummissjoni fl-implimentazzjoni tal-Fond għall-innovazzjoni, f’każ li l-Kummissjoni tagħżel li timplimenta l-Fond għall-innovazzjoni b’ġestjoni diretta, huwa previst li l-Fond għall-innovazzjoni jiġi inkorporat fi struttura baġitarja simili għal dik ta’ Fondi oħrajn li għalihom il-Kummissjoni twettaq il-kompiti ta’ koordinazzjoni u ta’ implimentazzjoni b’rabta mal-kontribuzzjonijiet finanzjarji ta’ partijiet terzi bħal fil-każ tal-fondi fiduċjarji. F’każ bħal dan, id-dħul kollu tal-Fond għall-innovazzjoni se jinġabar mill-irkantatur skont id-dispożizzjonijiet tal-Kapitoli VII u VIII tar-Regolament (UE) Nru 1031/2010 bħala dħul assenjat estern skont it-tifsira tal-Artikolu 21(1) u (5) tar-Regolament (UE, Euratom) 2018/1046 tal-Parlament Ewropew u tal-Kunsill
                  18
                (minn hawn ’il quddiem imsejjaħ “ir-Regolament Finanzjarju”). Dan id-dħul assenjat estern se jiffinanzja n-neqfa kollha marbuta mal-attivitajiet ta’ implimentazzjoni tal-Fond għall-innovazzjoni, fosthom l-ispejjeż amministrattivi. Minħabba f’hekk, l-implimentazzjoni tal-Fond għall-innovazzjoni kif proposta f’dan l-abbozz ta’ Regolament Delegat tal-Kummissjoni mhu se jkollha l-ebda impatt finanzjarju addizzjonali fuq il-baġit tal-UE. 
            
            
               Biex ċerti kompiti ta’ implimentazzjoni jkunu jistgħu jiġu ddelegati lil aġenzija eżekuttiva, se titnieda analiżi ddettaljata tal-ispejjeż meta mqabbla mal-benefiċċji. Bħalissa qed titħejja t-tali analiżi ddettaljata tal-ispejjeż meta mqabbla mal-benefiċċji b’rabta mad-delega possibbli tal-kompiti fil-kuntest tal-programmi kollha tal-UE taħt il-QFP li jmiss għall-2021 sal-2027.
            
            
               Tabella 1: Eżempji illustrattivi ta’ proġetti potenzjali
            
            
                     
                        Il-kategorija tas-setturi
                     
                  
                  
                     
                        Is-setturi eliġibbli skont l-Artikolu 10a(8) tad-Direttiva 2003/87/KE
                     
                  
                  
                     
                        Eżempji ta’ proġetti potenzjali
                           19
                        
                     
                  
               
                     
                        L-enerġija rinnovabbli
                     
                  
                  
                     
                        L-enerġija mir-riħ
                     
                  
                  
                     
                        - Impjanti tal-enerġija mir-riħ f’wiċċ l-ilma li jkunu lil hinn mill-kosta
                     
                     
                        - Turbini tal-ġenerazzjoni li jmiss
                     
                  
               
                     
                  
                  
                     
                        L-enerġija solari
                     
                  
                  
                     
                        - Impjanti tal-enerġija solari kkonċentrata
                     
                     
                        - Ċelloli organiċi flessibbli
                     
                     
                        - Stallazzjonijiet fotovoltajċi f’wiċċ l-ilma
                     
                     
                        - Teknoloġiji fotovoltajċi ibridi, tal-enerġija solari kkonċentrata u tal-ħżin
                     
                  
               
                     
                  
                  
                     
                        L-enerġija ġeotermali
                     
                  
                  
                     
                        - Sistemi ġeotermali mtejba
                     
                  
               
                     
                  
                  
                     
                        Il-bijoenerġija
                     
                  
                  
                     
                        - Bijofjuwils avvanzati
                     
                  
               
                     
                  
                  
                     
                        L-enerġija mill-oċeani
                     
                  
                  
                     
                        - Teknoloġiji tal-enerġija mill-marea u mill-mewġ
                     
                  
               
                     
                        Il-ħżin tal-enerġija
                     
                  
                  
                     
                        Il-ħżin tal-enerġija
                     
                  
                  
                     
                        - Innovazzjoni fil-prodotti (pereżempju l-ħżin termali, il-ħżin tal-elettriku permezz tas-sħana ppumpjata, il-batteriji taċ-ċirkolazzjoni, it-teknoloġija tal-joni tal-litju jew ta’ wara l-litju, il-ħżin tal-enerġija permezz tal-arja kkumpressata u tal-arja likwida)
                     
                     
                        - Innovazzjoni fil-proċessi (pereżempju t-teknoloġiji blockchain u l-intelliġenza artifiċjali)
                     
                     
                        - Innovazzjoni fis-sistemi (pereżempju sistemi ta’ ġestjoni tal-enerġija u stazzjonijiet tal-iċċarġjar fil-portijiet)
                     
                     
                        - Dimostrazzjoni fuq skala kbira tal-produzzjoni tal-idroġenu rinnovabbli u l-użu tiegħu għall-ħżin tal-enerġija (pereżempju l-elettroliżi tal-ilma flimkien ma’ sistemi tal-ħżin tal-idroġenu) 
                     
                  
               
                     
                        Il-ġbir u l-ħżin tal-karbonju (is-CCS)
                     
                  
                  
                     
                        Il-ġbir u l-ħżin tal-karbonju (is-CCS)
                     
                  
                  
                     
                        - Proġetti tas-CCS li jinkludu l-katina kollha
                     
                     
                        - Proġetti tas-CCS li jinkludu parti mill-katina, b’kuntratti garantiti tal-ħżin
                     
                  
               
                     
                        Il-ġbir u l-użu tal-karbonju (is-CCU)
                     
                  
                  
                     
                        Il-ġbir u l-użu tal-karbonju
                     
                  
                  
                     
                        Il-ġbir tas-CO2 u ta’ karbonju ieħor li jkun fih effluwenti gassużi u l-qlib tagħhom fi fjuwils jew fi prodotti li jistgħu jintużaw
                     
                  
               
                     
                        L-industrija
                     
                  
                  
                     
                        Il-manifattura tal-kokk u tal-prodotti tal-petroleum raffinati
                     
                  
                  
                     
                        - Il-qlib għall-idroġenu b’livell baxx ta’ emissjonijiet tal-karbonju 
                     
                     
                        - L-użu ta’ materja prima sostenibbli alternattiva
                     
                     
                  
               
                     
                  
                  
                     
                        Il-manifattura ta’ metalli bażiċi ferrużi
                     
                  
                  
                     
                        - Teknoloġiji ġodda ta’ tnaqqis tat-tidwib
                     
                     
                        - Teknoloġiji ta’ tnaqqis dirett, ibbażati fuq l-idroġenu b’livell baxx ta’ emissjonijiet tal-karbonju
                     
                     
                        - Produzzjoni tal-azzar ibbażata fuq l-elettriku
                     
                     
                        - Riċiklaġġ tal-gass ta’ fuq
                     
                  
               
                     
                  
                  
                     
                        Il-manifattura ta’ metalli bażiċi mhux ferrużi
                     
                  
                  
                     
                        - Elettroliżi b’livell baxx ta’ emissjonijiet
                     
                     
                        - Anodi inerti/katodi mnixxfin imxarrbin
                     
                     
                        - Tisħin manjetiku tal-billetti
                     
                     
                        - Irkupru tas-sħana mitlufa
                     
                  
               
                     
                  
                  
                     
                        Il-manifattura ta’ prodotti tas-siment u tal-konkos
                     
                  
                  
                     
                        - Siment b’inqas karbonju
                     
                     
                        - Siment b’livell baxx ta’ karbonju 
                     
                     
                        - Tibdil fil-kompożizzjoni tal-konkos
                     
                  
               
                     
                  
                  
                     
                        Il-prodotti tal-ġir u tal-ġipsum
                     
                  
                  
                     
                        - Żieda fil-konċentrazzjoni tas-CO2 pereżempju billi s-CO2 jerġa’ jiddaħħal fil-proċess tal-produzzjoni tal-ġir jew tal-ġipsum
                     
                     
                        - Kombinament ma’ proċess tal-fjuwil bl-ossiġnu
                     
                  
               
                     
                  
                  
                     
                        Il-manifattura tal-ħġieġ u tal-prodotti tal-ħġieġ
                     
                  
                  
                     
                        - Fran tal-elettriku
                     
                     
                        - Kombustjoni tal-fjuwil bl-ossiġnu (inkluż l-irkupru tas-sħana) 
                     
                     
                        - Qlib mill-fjuwil għall-bijofjuwil jew għall-idroġenu b’livell baxx ta’ emissjonijiet tal-karbonju 
                     
                     
                        - Riformulazzjoni tal-lottijiet u pelitizzazzjoni tagħhom (pereżempju materjali mhux karbonizzati jew ħġieġ li jdub f’temperatura iktar baxxa)
                     
                  
               
                     
                  
                  
                     
                        Il-manifattura ta’ prodotti tat-tafal u ta’ prodotti refrattarji
                     
                  
                  
                     
                        - Fran u apparat tat-tnixxif tal-elettriku
                     
                     
                        - Disinn ta’ prodotti li ma jinħmewx jew li jinħmew f’temperatura baxxa
                     
                     
                        - Innovazzjonijiet oħrajn fil-prodotti
                     
                  
               
                     
                  
                  
                     
                        Il-manifattura tal-karti u tal-prodotti tal-karti
                     
                  
                  
                     
                        - Tekniki ġodda ta’ tnixxif
                     
                     
                        - Formazzjoni tar-ragħwa tal-materjali fibrużi
                     
                     
                        - Gassifikazzjoni tal-likur iswed
                     
                     
                        - Trattament enzimatiku minn qabel
                     
                     
                        - Irkupru tas-sħana
                     
                     
                        - Depolimerizzazzjoni elettrokimika tal-linjina
                     
                  
               
                     
                  
                  
                     
                        Il-manifattura ta’ sustanzi kimiċi u ta’ prodotti kimiċi
                     
                  
                  
                     
                        - L-użu jew użu aħjar tas-sorsi alternattivi tal-karbonju: is-CO2, il-bijomassa, l-iskart, il-gassijiet tal-egżost, ir-residwi u l-materjal irriċiklat
                     
                     
                        - “Innovazzjonijiet rivoluzzjonarji” b’rabta mal-materjali (pereżempju materjali funzjonali ta’ prestazzjoni għolja, fosthom materjali ħfief għal enerġija, mobbiltà u djar b’livelli baxxi ta’ emissjonijiet tal-karbonju)
                     
                     
                        - L-użu tal-elettriku minn sorsi tal-enerġija rinnovabbli
                     
                     
                        - Il-produzzjoni u l-użu ta’ idroġenu b’livell baxx ta’ emissjonijiet tal-karbonju
                     
                     
                        - Proċessi elettriċizzati, fosthom permezz ta’ forom tal-enerġija mhux konvenzjonali 
                     
                  
               
                     
                  
                  
                     
                        Setturi oħrajn koperti mill-Anness I tad-Direttiva 2003/87/KE
                     
                  
                  
                     
                        - Il-produzzjoni ta’ idroġenu b’livell baxx ta’ emissjonijiet tal-karbonju permezz tal-elettriku minn sorsi tal-enerġija rinnovabbli jew tas-CCS
                     
                     
                        - Il-produzzjoni innovattiva ta’ tajers b’livell baxx ta’ emissjonijiet tal-karbonju 
                     
                  
               
                     
                        Oqsma trażversali
                     
                  
                  
                     
                        Proġetti trażversali u simbjożi industrijali
                     
                  
                  
                     
                        - Kwalunkwe kombinament tal-affarijiet imsemmijin hawn fuq
                     
                     
                        - Il-ġbir tal-karbonju minn diversi impjanti industrijali, it-trasport tas-CO2, l-użu u l-ħżin
                     
                     
                        - Il-produzzjoni u d-dimostrazzjoni ta’ batteriji b’kompożizzjoni kimika ġdida fuq skala kbira
                     
                     
                        - L-użu u l-ħżin tal-idroġenu b’livell baxx ta’ emissjonijiet tal-karbonju u l-proġetti tal-infrastruttura marbutin mal-idroġenu
                     
                     
                        - L-iċċarġjar elettriku
                     
                     
                        - Sistemi ibridi tal-enerġija rinnovabbli 
                     
                     
                        - Sistemi tat-tisħin industrijali li jużaw il-pompi tas-sħana
                     
                  
               
            
               REGOLAMENT DELEGAT TAL-KUMMISSJONI (UE) .../...
            
            
               ta’ 26.2.2019
            
            
               li jissupplimenta d-Direttiva 2003/87/KE tal-Parlament Ewropew u tal-Kunsill f’dak li għandu x’jaqsam mal-operat tal-Fond għall-innovazzjoni
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva 96/61/KE
                  20
               , u b’mod partikulari r-raba’ subparagrafu tal-Artikolu 10a(8) tagħha,
            
            
               Billi: 
            
            
               (1)Jenħtieġ li jiġu stabbiliti regoli ddettaljati dwar l-operat tal-Fond għall-innovazzjoni stabbilit bid-Direttiva 2003/87/KE u implimentat abbażi tad-Deċiżjoni tal-Kummissjoni 2010/670/UE
                  21
                billi jitqies it-tagħlim li ħareġ mill-programm NER 300; b’mod partikulari, jenħtieġ li jitqiesu l-konklużjonijiet tar-rapport tal-Qorti tal-Awdituri
                  22
               .
            
            
               (2)Sabiex jiġu koperti l-profittabbiltà iktar baxxa u r-riskji teknoloġiċi ogħla tal-proġetti eliġibbli meta mqabbla ma’ dawk ta’ teknoloġiji konvenzjonali, jenħtieġ li parti konsiderevoli mill-finanzjament tal-Fond għall-innovazzjoni tingħata fil-forma ta’ għotja. Għalhekk jenħtieġ li jiġu stabbiliti regoli ddettaljati dwar l-għoti tal-għotjiet. 
            
            
               (3)Minħabba li r-riskji u l-profittabbiltà tal-proġetti eliġibbli jistgħu jvarjaw minn settur għall-ieħor u skont l-attivitajiet ta’ dawk il-proġetti u jistgħu wkoll jevolvu maż-żmien, huwa xieraq li parti mill-appoġġ tal-Fond għall-innovazzjoni titħalla tingħata fil-forma ta’ kontribuzzjonijiet għal operazzjonijiet ta’ taħlit li jsiru fil-kuntest tal-istrument tal-Unjoni għall-appoġġ għall-investiment, kif ukoll f’forom oħrajn previsti fir-Regolament (UE, Euratom) 2018/1046 tal-Parlament Ewropew u tal-Kunsill
                  23
                (minn hawn ’il quddiem imsejjaħ “ir-Regolament Finanzjarju”).
            
            
               (4)Huwa xieraq li d-differenza bejn l-ispejjeż totali ta’ proġett eliġibbli u l-ispejjeż totali ta’ proġett ekwivalenti li juża teknoloġija konvenzjonali titqies bħala spiża rilevanti għall-finijiet ta’ finanzjament fil-kuntest tal-Fond għall-innovazzjoni. Madankollu, sabiex jiġi evitat piż amministrattiv żejjed għall-proġetti fuq skala żgħira u sabiex jiġu indirizzati d-diffikultajiet speċifiċi tagħhom biex jiksbu finanzjament, jenħtieġ li l-ispejjeż rilevanti ta’ proġett fuq skala żgħira jkunu jikkorrispondu għall-ispiża kollha tan-nefqa kapitali tat-tali proġett.
            
            
               (5)Sabiex il-proġetti eliġibbli jkollhom ir-riżorsi finanzjarji adegwati għad-dispożizzjoni tagħhom fil-ħin, jenħtieġ li l-għotjiet jingħataw abbażi tal-ilħiq ta’ stadji importanti. Għall-proġetti kollha, jenħtieġ li l-istadji importanti jkunu jinkludu l-għeluq finanzjarju u d-dħul fit-tħaddim. Minħabba li jista’ jkun li xi proġetti jkollhom bżonn jingħataw l-appoġġ f’punt taż-żmien differenti, huwa xieraq li tiġi prevista l-possibbiltà li fid-dokumentazzjoni kuntrattwali jiġu stabbiliti stadji importanti addizzjonali. 
            
            
               (6)Sabiex tiżdied il-probabbiltà li l-proġetti jkollhom suċċess, jenħtieġ li tiġi stabbilita l-possibbiltà li parti mill-għotja tingħata qabel ma l-proġett jibda jitħaddem. Fil-prinċipju, jenħtieġ li l-għotjiet jibdew jingħataw mal-għeluq finanzjarju u jkomplu waqt li l-proġett ikun qed jiġi zviluppat u waqt li jkun qed jitħaddem.
            
            
               (7)Jenħtieġ li l-appoġġ tal-Fond għall-innovazzjoni jkun jiddependi, fil-biċċa l-kbira tiegħu, fuq l-evitar ivverifikat tal-emissjonijiet tal-gassijiet serra. Għalhekk jenħtieġ li, jekk ikun hemm ferm inqas emissjonijiet tal-gassijiet serra evitati milli kien ippjanat, dan iwassal biex l-ammont tal-appoġġ li kien jiddependi fuq it-tali evitar jitnaqqas u jiġi rkuprat. Madankollu, jenħtieġ li l-mekkaniżmu għat-tnaqqis u għall-irkupru jkun flessibbli biżżejjed biex iqis in-natura innovattiva tal-proġetti appoġġati mill-Fond għall-innovazzjoni. 
            
            
               (8)Jenħtieġ li l-għotjiet mogħtija fil-kuntest tal-Fond għall-innovazzjoni jingħataw wara proċess tal-għażla kompetittiv permezz ta’ sejħiet għall-proposti. Sabiex jitnaqqas il-piż amministrattiv għal dawk li jkunu qed jipproponu l-proġetti, jenħtieġ li tiġi stabbilita proċedura tal-applikazzjoni b’żewġ fażijiet, li tkun tikkonsisti f’espressjoni ta’ interess u fl-applikazzjoni sħiħa. 
            
            
               (9)Jenħtieġ li l-proġetti li għalihom tkun intbagħtet applikazzjoni għall-appoġġ mill-Fond għall-innovazzjoni jiġu vvalutati abbażi ta’ kriterji kwalitattivi u kwantitattivi. Jenħtieġ li l-kombinament tat-tali kriterji jiżgura l-kompletezza tal-valutazzjoni tal-proġetti f’termini tal-potenzjal teknoloġiku u kummerċjali tagħhom. Sabiex tiġi żgurata għażla ġusta u bbażata fuq il-merti, jenħtieġ li l-proġetti jingħażlu abbażi tal-istess kriterji tal-għażla, iżda jiġu evalwati u kklassifikati l-ewwel fil-konfront ta’ proġetti oħrajn fl-istess settur u, wara, fil-konfront ta’ proġetti oħrajn fis-setturi kollha. 
            
            
               (10)Jenħtieġ li l-proġetti li ma jkunux jidhru li huma maturi biżżejjed mil-lat tal-ippjanar, tal-mudell kummerċjali u tal-istruttura finanzjarja u legali tagħhom, b’mod partikulari fid-dawl ta’ nuqqas possibbli ta’ appoġġ min-naħa tal-Istati Membri kkonċernati jew ta’ nuqqas possibbli tal-permessi nazzjonali meħtieġa, ma jingħażlux għall-appoġġ tal-Fond għall-innovazzjoni. Madankollu, it-tali proġetti jaf ikunu promettenti. Għalhekk, jenħtieġ li tiġi stabbilita l-possibbiltà li tingħata assistenza għall-iżvilupp ta’ dawn il-proġetti. Jenħtieġ li l-assistenza għall-iżvilupp tal-proġetti tkun ta’ benefiċċju b’mod partikulari għall-proġetti fuq skala żgħira u għall-proġetti fi Stati Membri b’introjtu iktar baxx sabiex tgħin biex l-appoġġ tal-Fond għall-innovazzjoni jitqassam b’mod ibbilanċjat mil-lat ġeografiku. 
            
            
               (11)Huwa importanti li l-appoġġ tal-Fond għall-innovazzjoni jitqassam b’mod ibbilanċjat mil-lat ġeografiku. Sabiex tiġi evitata sitwazzjoni fejn xi Stati Membri ma jkunux koperti biżżejjed, jenħtieġ li tiġi stabbilita l-possibbiltà li jiġu stabbiliti kriterji addizzjonali tal-għażla li jkollhom l-għan li jilħqu bilanċ ġeografiku fit-tieni sejħa għall-proposti jew fis-sejħiet għall-proposti ta’ wara.
            
            
               (12)Jenħtieġ li l-Kummissjoni tiżgura l-implimentazzjoni tal-Fond għall-innovazzjoni. Madankollu, jenħtieġ li l-Kummissjoni tkun tista’ tiddelega xi wħud mill-azzjonijiet ta’ implimentazzjoni, bħall-organizzazzjoni tas-sejħa għall-proposti, l-għażla minn qabel tal-proġetti jew il-ġestjoni kuntrattwali tal-għotjiet, lill-korpi ta’ implimentazzjoni.
            
            
               (13)Jenħtieġ li l-ġestjoni tad-dħul tal-Fond għall-innovazzjoni, inkluż id-dħul mill-kwoti maqlubin għall-valur monetarju tagħhom fuq il-pjattaforma komuni tal-irkant skont ir-Regolament tal-Kummissjoni (UE) Nru 1031/2010
                  24
               , tkun skont l-għanijiet tad-Direttiva 2003/87/KE. Għalhekk jenħtieġ li l-Kummissjoni twettaq dan il-kompitu hija stess u tkun tista’ tiddelegah lill-Bank Ewropew tal-Investiment.
            
            
               (14)Jenħtieġ li l-Kummissjoni tapplika regoli differenti skont il-mod ta’ implimentazzjoni tal-Fond għall-innovazzjoni. Meta l-Fond għall-innovazzjoni jiġi implimentat b’ġestjoni diretta, jenħtieġ li d-dispożizzjonijiet ta’ dan ir-Regolament ikunu allinjati bis-sħiħ ma’ dawk tar-Regolament Finanzjarju. 
            
            
               (15)Jenħtieġ li l-Istati Membri jkollhom rwol importanti fl-implimentazzjoni tal-Fond għall-innovazzjoni. B’mod partikulari, jenħtieġ li l-Kummissjoni tikkonsulta lill-Istati Membri dwar id-deċiżjonijiet ewlenin tal-implimentazzjoni, kif ukoll dwar l-iżvilupp tal-Fond għall-innovazzjoni.
            
            
               (16)Jenħtieġ li l-Fond għall-innovazzjoni jiġi implimentat skont il-prinċipji ta’ ġestjoni finanzjarja tajba stabbiliti fir-Regolament Finanzjarju.
            
            
               (17)Jenħtieġ li jiġu stabbiliti arranġamenti ċari dwar ir-rappurtar, ir-responsabbiltà u l-kontroll finanzjarju sabiex ikun żgurat li l-Kummissjoni tirċievi informazzjoni kompluta u f’waqtha dwar il-progress tal-proġetti appoġġati mill-Fond għall-innovazzjoni, li l-entitajiet li jkunu qed jimmaniġġaw il-Fond għall-innovazzjoni japplikaw prinċipji ta’ ġestjoni finanzjarja tajba, u li l-Istati Membri jiġu infurmati fil-ħin dwar l-implimentazzjoni tal-Fond għall-innovazzjoni,
            
         
         
            
            
               ADOTTAT DAN IR-REGOLAMENT:
            
            
               KAPITOLU I 
               DISPOŻIZZJONIJIET ĠENERALI
            
            
               Artikolu 1
                  Suġġett 
            
            
               Dan ir-Regolament jistabbilixxi regoli ddettaljati li jissupplimentaw id-Direttiva 2003/87/KE f’dak li għandu x’jaqsam mal-affarijiet li ġejjin: 
            
            
               (a)l-għanijiet operattivi tal-Fond għall-innovazzjoni stabbilit bl-Artikolu 10a(8) tad-Direttiva 2003/87/KE;
            
            
               (b)il-forom ta’ appoġġ ipprovduti fil-kuntest tal-Fond għall-innovazzjoni;
            
            
               (c)il-proċedura tal-applikazzjoni għall-appoġġ tal-Fond għall-innovazzjoni; 
            
            
               (d)il-proċedura u l-kriterji għall-għażla tal-proġetti fil-kuntest tal-Fond għall-innovazzjoni;
            
            
               (e)l-għoti tal-appoġġ tal-Fond għall-innovazzjoni;
            
            
               (f)il-governanza tal-Fond għall-innovazzjoni;
            
            
               (g)ir-rappurtar, il-monitoraġġ, l-evalwazzjoni, il-kontroll u r-riklamar tal-operat tal-Fond għall-innovazzjoni.
            
            
               Artikolu 2
                  Definizzjonijiet
            
            
               Għall-finijiet ta’ dan ir-Regolament għandhom japplikaw id-definizzjonijiet li ġejjin:
            
            
               (1)“għeluq finanzjarju” tfisser il-mument fiċ-ċiklu tal-iżvilupp tal-proġett meta l-arranġamenti kollha tal-proġett u tal-finanzjament ikunu ġew iffirmati u jkunu ntlaħqu l-kundizzjonijiet kollha meħtieġa mogħtija fihom;
            
            
               (2)“dħul fit-tħaddim” tfisser il-mument fiċ-ċiklu tal-iżvilupp tal-proġett meta l-elementi u s-sistemi kollha meħtieġa biex il-proġett jitħaddem ikunu ġew ittestjati u jkunu bdew l-attivitajiet li jwasslu għall-evitar effettiv tal-emissjonijiet tal-gassijiet serra; 
            
            
               (3)“proġett fuq skala żgħira” tfisser proġett b’nefqa kapitali totali li ma taqbiżx is-EUR 7 500 000.
            
            
               Artikolu 3
                  Għanijiet operattivi 
            
            
               Il-Fond għall-innovazzjoni għandu jkollu l-għanijiet operattivi li ġejjin:
            
            
               (a)li jappoġġa proġetti ta’ dimostrazzjoni marbutin ma’ teknoloġiji, proċessi jew prodotti innovattivi ħafna, li jkunu maturi biżżejjed u li jkollhom potenzjal sinifikanti biex inaqqsu l-emissjonijiet tal-gassijiet serra; 
            
         
         
            
               (b)li joffri appoġġ finanzjarju li jkun adattat għall-ħtiġijiet tas-suq u għall-profili tar-riskju tal-proġetti eliġibbli, filwaqt li jattira riżorsi pubbliċi u privati addizzjonali;
            
            
               (c)li jiżgura li l-ġestjoni tad-dħul tiegħu tkun skont l-għanijiet tad-Direttiva 2003/87/KE.
            
            
               Artikolu 4
                  Forom ta’ appoġġ tal-Fond għall-innovazzjoni 
            
            
               L-appoġġ tal-Fond għall-innovazzjoni għall-proġett jista’ jieħu l-forom li ġejjin:
            
            
               (a)għotjiet;
            
            
               (b)kontribuzzjonijiet għall-operazzjonijiet ta’ taħlit li jsiru fil-kuntest tal-istrument tal-Unjoni għall-appoġġ għall-investiment; 
            
            
               (c)meta dan ikun meħtieġ biex jinksibu l-għanijiet tad-Direttiva 2003/87/KE, il-finanzjament fi kwalunkwe forma oħra minn fost dawk stabbiliti fir-Regolament (UE, Euratom) 2018/1046 (minn hawn ’il quddiem imsejjaħ “ir-Regolament Finanzjarju”), b’mod partikulari l-premjijiet u l-akkwisti. 
            
            
            
               KAPITOLU II 
               DISPOŻIZZJONIJIET SPEĊIFIĊI LI JAPPLIKAW GĦALL-GĦOTJIET
            
            
               Artikolu 5
                  Spejjeż rilevanti 
            
            
               1.Għall-finijiet tar-raba’ sentenza tat-tielet subparagrafu tal-Artikolu 10a(8) tad-Direttiva 2003/87/KE, l-ispejjeż rilevanti għandhom ikunu l-ispejjeż addizzjonali li dak li jkun qed jipproponi l-proġett iġarrab minħabba l-applikazzjoni tat-teknoloġija innovattiva marbuta mat-tnaqqis jew mal-evitar tal-emissjonijiet tal-gassijiet serra. L-ispejjeż rilevanti għandhom jiġu kkalkulati bħala d-differenza bejn l-aħjar stima tan-nefqa kapitali totali, il-valur attwali nett tal-ispejjeż operattivi u l-benefiċċji li jkun hemm matul għaxar snin wara d-dħul fit-tħaddim tal-proġett meta mqabbla mar-riżultat tal-istess kalkolu għal produzzjoni konvenzjonali bl-istess kapaċità f’termini tal-produzzjoni effettiva tal-prodott aħħari rispettiv. 
            
            
               Meta ma tkunx teżisti l-produzzjoni konvenzjonali msemmija fl-ewwel subparagrafu, l-ispejjeż rilevanti għandhom ikunu l-aħjar stima tan-nefqa kapitali totali u l-valur attwali nett tal-ispejjeż operattivi u l-benefiċċji li jkun hemm matul għaxar snin wara d-dħul fit-tħaddim tal-proġett. 
            
            
               2.L-ispejjeż rilevanti ta’ proġett fuq skala żgħira għandhom ikunu l-ispejjeż tan-nefqa kapitali totali ta’ dak il-proġett. 
            
            
               Artikolu 6
                  Għoti tal-għotjiet
            
            
               1.L-appoġġ tal-Fond għall-innovazzjoni li jingħata fil-forma ta’ għotja għandu jingħata malli jintlaħqu l-istadji importanti stabbiliti minn qabel. 
            
            
               2.Għall-proġetti kollha, l-istadji importanti msemmijin fil-paragrafu 1 għandhom jissejsu fuq iċ-ċiklu tal-iżvilupp tal-proġett u għandhom jinkludu tal-inqas dawn li ġejjin:
            
            
               (a)l-għeluq finanzjarju;
            
            
               (b)id-dħul fit-tħaddim.
            
            
               3.Meta titqies it-teknoloġija mħaddma u ċ-ċirkustanzi speċifiċi tas-settur jew tas-setturi li fihom tkun qed tintuża, jistgħu jiġu stabbiliti stadji importanti speċifiċi addizzjonali fid-dokumenti kuntrattwali.
            
            
               4.Sa 40 % tal-ammont totali tal-appoġġ tal-Fond għall-innovazzjoni għal proġett speċifiku, inkluża l-assistenza għall-iżvilupp tal-proġetti, għandu jingħata mal-għeluq finanzjarju jew malli jintlaħaq stadju importanti speċifiku qabel l-għeluq finanzjarju meta jkun ġie stabbilit it-tali stadju importanti skont il-paragrafu 3. 
            
         
         
            
               5.Sal-grad li fih l-ammont totali tal-appoġġ tal-Fond għall-innovazzjoni għal proġett speċifiku ma jkunx ingħata skont il-paragrafu 4, dan l-ammont għandu jingħata wara l-għeluq finanzjarju. Dan jista’ jingħata b’mod parzjali qabel id-dħul fit-tħaddim u f’pagamenti akkont annwali wara d-dħul fit-tħaddim. 
            
            
               6.Għall-finijiet tal-paragrafi 4 u 5 ta’ dan l-Artikolu, l-ammont totali tal-appoġġ tal-Fond għall-innovazzjoni li jingħata lil proġett speċifiku għandu jinkludi l-ammont tal-appoġġ tal-Fond għall-innovazzjoni mogħti lil dak il-proġett bħala assistenza għall-iżvilupp tal-proġett skont l-Artikolu 13.
            
            
               Artikolu 7
                  Regoli ġenerali dwar l-irkupru
            
            
               1.Il-Kummissjoni għandha tieħu miżuri xierqa biex tiżgura li, meta jiġu implimentati l-attivitajiet iffinanzjati skont dan ir-Regolament, jitħarsu l-interessi finanzjarji tal-Fond għall-innovazzjoni billi jiġu applikati miżuri preventivi kontra l-frodi, l-korruzzjoni u kull attività illegali oħra, billi jsiru kontrolli effettivi u, jekk jinstabu irregolaritajiet, billi jiġu rkuprati l-ammonti li jkunu tħallsu b’mod mhux dovut u, meta dan ikun xieraq, billi jkun hemm pieni amministrattivi u finanzjarji effettivi, proporzjonati u dissważivi.
            
            
               2.L-irkupru għandu jsir skont ir-Regolament Finanzjarju.
            
            
               3.Ir-raġunijiet għall-irkupru kif ukoll il-proċeduri tal-irkupru għandhom jiġu speċifikati iktar fid-dokumentazzjoni kuntrattwali.
            
            
               Artikolu 8
                  Regoli speċjali dwar l-irkupru
            
            
               1.L-ammont tal-appoġġ tal-Fond għall-innovazzjoni mogħti wara l-għeluq finanzjarju skont l-Artikolu 6(5) għandu jkun jiddependi fuq l-evitar tal-emissjonijiet tal-gassijiet serra vverifikat abbażi tar-rapporti annwali ppreżentati minn dak li jkun qed jipproponi l-proġett għal perjodu ta’ bejn tliet u għaxar snin wara d-dħul fit-tħaddim. Ir-rapport annwali finali ppreżentat minn dak li jkun qed jipproponi l-proġett għandu jinkludi l-ammont totali tal-emissjonijiet tal-gassijiet serra evitati matul il-perjodu kollu tar-rappurtar. 
            
            
               2.Meta l-ammont totali tal-emissjonijiet tal-gassijiet serra evitati matul il-perjodu kollu tar-rappurtar ikun inqas minn 75 % mill-ammont totali tal-emissjonijiet tal-gassijiet serra li kien ippjanat li jiġu evitati, l-ammont li jkun tħallas lil dak li jkun qed jipproponi l-proġett jew li jkollu jitħallas lilu skont l-Artikolu 6(5) għandu jiġi rkuprat jew jitnaqqas b’mod proporzjonali. 
            
            
               3.Meta l-proġett jonqos milli jibda jitħaddem saż-żmien stabbilit minn qabel jew dak li jkun qed jipproponi l-proġett jonqos milli juri li ġew evitati fir-realtà l-emissjonijiet tal-gassijiet serra, l-ammont li jkun tħallas wara l-għeluq finanzjarju skont l-Artikolu 6(5) għandu jiġi rkuprat bis-sħiħ. 
            
            
               4.Meta s-sitwazzjonijiet imsemmijin fil-paragrafi 2 u 3 jseħħu minħabba ċirkustanzi eċċezzjonali li ma jkunux fil-kontroll ta’ dak li jkun qed jipproponi l-proġett u dak li jkun qed jipproponi l-proġett juri l-potenzjal tal-proġett li jevita l-emissjonijiet tal-gassijiet serra f’ammont li jmur lil hinn minn dak irrappurtat, jew meta dak li jkun qed jipproponi l-proġett juri li l-proġett jista’ jikseb benefiċċji konsiderevoli marbutin mal-innovazzjoni b’livell baxx ta’ emissjonijiet tal-karbonju, il-Kummissjoni tista’ tiddeċiedi li ma tapplikax il-mekkaniżmi tal-irkupru previsti fil-paragrafi 2 u 3.
            
            
               5.Ir-raġuni għall-irkupru u l-proċeduri tal-irkupru għandhom jiġu speċifikati iktar fid-dokumentazzjoni kuntrattwali. 
            
            
               6.Ir-regoli stabbiliti fil-paragrafi 3 u 4 ta’ dan l-Artikolu għandhom ikunu mingħajr preġudizzju għar-regoli ġenerali dwar l-irkupru stabbiliti fl-Artikolu 7.
            
            
               Artikolu 9
                  Sejħiet għall-proposti
            
            
               1.Dawk li jkunu qed jipproponu l-proġetti għandhom jiġu mistiedna japplikaw għall-appoġġ tal-Fond għall-innovazzjoni permezz ta’ sejħiet miftuħin għall-proposti li tniedi l-Kummissjoni.
            
            
               Qabel tadotta deċiżjoni li tniedi sejħa għall-proposti, il-Kummissjoni għandha tikkonsulta lill-Istati Membri dwar l-abbozz tad-deċiżjoni.
            
            
               2.Id-deċiżjoni tal-Kummissjoni li tniedi s-sejħiet għall-proposti għandu jkun fiha tal-inqas l-affarijiet li ġejjin:
            
            
               (a)l-ammont totali tal-appoġġ tal-Fond għall-innovazzjoni disponibbli għas-sejħa; 
            
            
               (b)l-ammont massimu tal-appoġġ tal-Fond għall-innovazzjoni disponibbli għall-assistenza għall-iżvilupp tal-proġetti;
            
            
               (c)it-tipi ta’ proġetti jew ta’ setturi li qed jintalbu;
            
         
         
            
               (d)deskrizzjoni tal-proċedura tal-applikazzjoni u lista ddettaljata tal-informazzjoni u tad-dokumentazzjoni li trid tiġi ppreżentata f’kull fażi tal-proċedura tal-applikazzjoni;
            
            
               (e)informazzjoni ddettaljata dwar il-proċedura tal-għażla, fosthom il-metodoloġija għall-evalwazzjoni u għall-klassifikazzjoni;
            
            
               (f)meta jiġu applikati proċeduri speċifiċi tal-applikazzjoni u tal-għażla għall-proġetti fuq skala żgħira skont l-Artikoli 10(4) u 12(6), ir-regoli dwar dawn il-proċeduri speċifiċi;
            
            
               (g)meta l-Kummissjoni tirriżerva parti mill-ammont totali tal-appoġġ tal-Fond għall-innovazzjoni disponibbli għas-sejħa għall-proġetti fuq skala żgħira, l-ammont ta’ dik il-parti;
            
            
               (h)meta jiġu applikati kriterji addizzjonali tal-għażla bil-għan li l-appoġġ tal-Fond għall-innovazzjoni jitqassam b’mod ibbilanċjat mil-lat ġeografiku, skont l-Artikolu 11(2), dawk il-kriterji.
            
            
               Artikolu 10
                  Proċedura tal-applikazzjoni
            
            
               1.Il-korp ta’ implimentazzjoni għandu jiġbor l-applikazzjonijiet u jorganizza l-proċedura tal-applikazzjoni f’żewġ fażijiet sussegwenti: 
            
            
               (a)l-espressjoni ta’ interess;
            
            
               (b)l-applikazzjoni sħiħa.
            
            
               2.Fil-fażi tal-espressjoni ta’ interess, dak li jkun qed jipproponi l-proġett għandu jintalab jippreżenta deskrizzjoni tal-karatteristiċi ewlenin tal-proġett f’konformità mar-rekwiżiti stabbiliti fis-sejħa għall-proposti rilevanti, fosthom deskrizzjoni tal-effettività tal-proġett, tal-grad ta’ innovazzjoni tiegħu u tal-maturità tiegħu kif speċifikat fl-Artikolu 11(1)(a), (b) u (c). 
            
            
               3.Fil-fażi tal-applikazzjoni sħiħa, dak li jkun qed jipproponi l-proġett għandu jintalab jippreżenta deskrizzjoni ddettaljata tal-proġett u d-dokumentazzjoni kollha ta’ sostenn, fosthom il-pjan ta’ kondiviżjoni tal-għarfien.
            
            
               4. 
                     Tista’ tiġi applikata proċedura ssimplifikata tal-applikazzjoni għall-proġetti fuq skala żgħira.
            
            
               Artikolu 11
                  Kriterji tal-għażla 
            
            
               1.L-għażla tal-proġetti għall-appoġġ tal-Fond għall-innovazzjoni għandha tissejjes fuq il-kriterji li ġejjin:
            
            
               (a)l-effettività f’termini tal-potenzjal għall-evitar tal-emissjonijiet tal-gassijiet serra, meta dan ikun applikabbli, meta mqabbel mal-punti ta’ riferiment imsemmijin fl-Artikolu 10a(2) tad-Direttiva 2003/87/KE;
            
            
               (b)il-grad ta’ innovazzjoni tal-proġetti meta mqabbel mal-ogħla livell ta’ żvilupp tekniku;
            
            
               (c)il-maturità tal-proġetti f’termini tal-ippjanar, tal-mudell kummerċjali u tal-istruttura finanzjarja u legali tagħhom, kif ukoll il-prospetti tagħhom li jilħqu l-għeluq finanzjarju fi żmien perjodu taż-żmien iddefinit minn qabel li ma jaqbiżx l-erba’ snin mid-deċiżjoni tal-għotja; 
            
            
               (d)il-potenzjal tekniku u tas-suq għal applikazzjoni wiesgħa jew għar-replikazzjoni, jew għal tnaqqis futur fl-ispejjeż;
            
            
               (e)l-effiċjenza f’termini tal-ispejjeż rilevanti tal-proġett mingħajr kwalunkwe kontribuzzjoni għal dawk l-ispejjeż min-naħa ta’ dak li jkun qed jipproponi l-proġett, diviżi bl-ammont totali previst ta’ emissjonijiet tal-gassijiet serra li għandhom jiġu evitati jew ta’ enerġija li għandha tiġi prodotta jew li għandha tinħażen jew ta’ CO2 li għandu jinħażen fl-ewwel għaxar snin tat-tħaddim.
            
            
               2.Għall-finijiet tal-għażla tal-proġetti jistgħu jiġu applikati wkoll kriterji addizzjonali bil-għan li l-appoġġ tal-Fond għall-innovazzjoni jitqassam b’mod ibbilanċjat mil-lat ġeografiku.
            
         
         
            
               Artikolu 12
                  Proċedura tal-għażla 
            
            
               1.Abbażi tal-applikazzjonijiet li jirċievi fil-fażi tal-espressjoni ta’ interess, il-korp ta’ implimentazzjoni għandu jivvaluta l-eliġibbiltà ta’ kull proġett skont l-Artikolu 10a(8) tad-Direttiva 2003/87/KE. Imbagħad il-korp ta’ implimentazzjoni għandu jagħżel il-proġetti eliġibbli skont il-paragrafi 2 u 3 ta’ dan l-Artikolu. 
            
            
               2.Abbażi tal-applikazzjonijiet li jirċievi fil-fażi tal-espressjoni ta’ interess, il-korp ta’ implimentazzjoni għandu jfassal lista tal-proġetti li jissodisfaw il-kriterji tal-għażla stabbiliti fl-Artikolu 11(1)(a), (b) u (c) u għandu jistieden lil dawk li jkunu qed jipproponu dawk il-proġetti jippreżentaw applikazzjoni sħiħa għalihom.
            
            
               Meta l-korp ta’ implimentazzjoni jikkonkludi li proġett jissodisfa l-kriterji tal-għażla stabbiliti fl-Artikolu 11(1)(a) u (b) iżda ma jissodisfax il-kriterju stabbilit fl-Artikolu 11(1)(c), huwa għandu jivvaluta jekk it-tali proġett għandux il-potenzjal jissodisfa l-kriterji kollha tal-għażla jekk jiġi żviluppat aktar. Meta l-proġett ikollu t-tali potenzjal, il-korp ta’ implimentazzjoni jista’ jagħti assistenza għall-iżvilupp tal-proġetti lill-proġett ikkonċernat jew, meta tkun il-Kummissjoni li twettaq dan il-kompitu, jipproponilha tagħti assistenza għall-iżvilupp tal-proġetti lil dan il-proġett.
            
            
               3.Abbażi tal-applikazzjoni sħiħa li jirċievi skont il-paragrafu 2 ta’ dan l-Artikolu, il-korp ta’ implimentazzjoni għandu jevalwa l-proġetti u jikklassifikahom abbażi tal-kriterji kollha tal-għażla stabbiliti fl-Artikolu 11. Għall-finijiet ta’ din l-evalwazzjoni, il-korp ta’ implimentazzjoni għandu jqabbel il-proġetti mal-proġetti l-oħrajn tal-istess settur kif ukoll mal-proġetti ta’ setturi oħrajn, u għandu jfassal lista tal-proġetti magħżulin minn qabel. 
            
            
               4.Il-lista tal-proġetti magħżulin minn qabel imsemmija fil-paragrafu 3 u, meta dan ikun applikabbli, is-suġġeriment imsemmi fit-tieni subparagrafu tal-paragrafu 2 għandhom jintbagħtu lill-Kummissjoni u għandu jkun fihom tal-inqas l-affarijiet li ġejjin:
            
            
                     
                        (a)konferma tal-konformità mal-kriterji tal-eliġibbiltà u tal-għażla;
                     
                     
                        (b)dettalji dwar l-evalwazzjoni u l-klassifikazzjoni tal-proġetti;
                     
                     
                        (c)l-ispejjeż totali tal-proġetti u l-ispejjeż rilevanti msemmijin fl-Artikolu 5 f’euro;
                     
                     
                        (d)it-talba għall-appoġġ totali tal-Fond għall-innovazzjoni f’euro; 
                     
                     
                        (e)l-ammont previst ta’ emissjonijiet tal-gassijiet serra li għandhom jiġu evitati;
                     
                     
                        (f)l-ammont previst ta’ enerġija li għandha tiġi prodotta jew li għandha tinħażen; 
                     
                     
                        (g)l-ammont previst ta’ CO2 li għandu jinħażen;
                     
                     
                        (h)informazzjoni dwar il-forma legali tal-appoġġ tal-Fond għall-innovazzjoni li dak li jkun qed jipproponi l-proġett ikun qed jitlob.
                     
                     
                        5.Abbażi ta’ x’ikun intbagħat skont il-paragrafu 4 ta’ dan l-Artikolu, wara li tikkonsulta lill-Istati Membri skont l-Artikolu 21(2), il-Kummissjoni għandha tadotta d-deċiżjoni tal-għotja li tispeċifika l-appoġġ għall-proġetti magħżulin u, meta dan ikun xieraq, tfassal lista ta’ riżerva.
                     
                     
                        6.Tista’ tiġi applikata proċedura speċifika tal-għażla għall-proġetti fuq skala żgħira.
                     
                     
                        Artikolu 13
                           Assistenza għall-iżvilupp tal-proġetti
                     
                     
                        1.Wara li tikkonsulta lill-Istati Membri skont l-Artikolu 21(2)(c), il-Kummissjoni għandha tistabbilixxi l-ammont massimu tal-appoġġ tal-Fond għall-innovazzjoni disponibbli għall-assistenza għall-iżvilupp tal-proġetti.
                     
                     
                        2.L-assistenza għall-iżvilupp tal-proġetti għandha tingħata mill-Kummissjoni jew mill-korp ta’ implimentazzjoni, skont l-Artikolu 12(2), fil-forma ta’ għotja.
                     
                     
                        3.L-attivitajiet li ġejjin jistgħu jiġu ffinanzjati bħala assistenza għall-iżvilupp tal-proġetti:
                     
                     
                        (a)it-titjib u l-iżvilupp tad-dokumentazzjoni tal-proġett jew ta’ komponenti tat-tfassil tal-proġett, bil-għan li jiġi żgurat li l-proġett ikun matur biżżejjed;
                     
                     
                        (b)il-valutazzjoni tal-fattibbiltà tal-proġett, fosthom l-istudji tekniċi u ekonomiċi;
                     
                     
                        (c)l-għoti ta’ pariri dwar l-istruttura finanzjarja u legali tal-proġett;
                     
                     
                        (d)il-bini tal-kapaċità ta’ dak li jkun qed jipproponi l-proġett.
                     
                     
                        4.Għall-finijiet tal-assistenza għall-iżvilupp tal-proġetti, l-ispejjeż rilevanti għandhom ikunu l-ispejjeż kollha marbutin mal-iżvilupp tal-proġetti. Il-Fond għall-innovazzjoni jista’ jiffinanzja sa 100 % tal-ispejjeż rilevanti. 
                     
                     
                        KAPITOLU III 
                        DISPOŻIZZJONIJIET SPEĊIFIĊI LI JAPPLIKAW GĦALL-APPOĠĠ TAL-FOND GĦALL-INNOVAZZJONI LI JINGĦATA F’FORMA OĦRA MINBARRA FIL-FORMA TA’ GĦOTJA
                     
                     
                        Artikolu 14
                           Għoti tal-appoġġ tal-Fond għall-innovazzjoni permezz ta’ kontribuzzjonijiet għal operazzjonijiet ta’ taħlit li jsiru fil-kuntest tal-istrument tal-Unjoni għall-appoġġ għall-investiment
                     
                     
                        1.Meta l-Kummissjoni tiddeċiedi li tagħti l-appoġġ tal-Fond għall-innovazzjoni permezz ta’ kontribuzzjonijiet għal operazzjonijiet ta’ taħlit li jsiru fil-kuntest tal-istrument tal-Unjoni għall-appoġġ għall-investiment, l-appoġġ tal-Fond għall-innovazzjoni għandu jiġi implimentat skont ir-regoli li japplikaw għal dak l-istrument. Madankollu, l-eliġibbiltà tal-proġetti għandha tiġi vvalutata skont l-Artikolu 10a(8) tad-Direttiva 2003/87/KE. 
                     
                     
                        2.Wara li tikkonsulta lill-Istati Membri, il-Kummissjoni għandha tadotta deċiżjoni li tispeċifika jekk il-kontribuzzjoni għall-operazzjonijiet ta’ taħlit tiħux il-forma ta’ appoġġ li jista’ jitħallas lura jew li ma jistax jitħallas lura jew tat-tnejn li huma, u li tindika l-ammont tal-appoġġ tal-Fond għall-innovazzjoni li jista’ jingħata permezz tal-istrument tal-Unjoni għall-appoġġ għall-investiment. 
                     
                     
                        Artikolu 15
                           Għoti tal-appoġġ tal-Fond għall-innovazzjoni fi kwalunkwe forma oħra stabbilita fir-Regolament Finanzjarju
                     
                     
                        1.Meta l-Kummissjoni tiddeċiedi li tagħti l-appoġġ tal-Fond għall-innovazzjoni fi kwalunkwe forma stabbilita fir-Regolament Finanzjarju minbarra fil-forma ta’ għotja, wara li tikkonsulta lill-Istati Membri, hija għandha tadotta deċiżjoni li tindika l-ammont tal-appoġġ tal-Fond għall-innovazzjoni li jista’ jingħata f’dik il-forma, kif ukoll ir-regoli li japplikaw għall-applikazzjoni għal dan it-tip ta’ appoġġ, għall-għażla tal-proġetti u għall-għoti tal-appoġġ.
                     
                     
                        2.Il-proġetti li jirċievu l-appoġġ tal-Fond għall-innovazzjoni skont dan l-Artikolu għandhom jikkonformaw mar-regoli tal-Unjoni dwar l-għajnuna mill-Istat.
                     
                     
                  
               
               KAPITOLU IV
               GOVERNANZA 
            
            
               Artikolu 16
                  Implimentazzjoni tal-Fond għall-innovazzjoni 
            
            
               1.Il-Kummissjoni għandha timplimenta l-Fond għall-innovazzjoni b’ġestjoni diretta skont id-dispożizzjonijiet rilevanti tal-Artikoli 125 sa 153 tar-Regolament Finanzjarju jew b’ġestjoni indiretta permezz tal-korpi msemmijin fl-Artikolu 62(1)(c) tar-Regolament Finanzjarju.
            
            
               2.L-ispejjeż imġarrbin b’rabta mal-attivitajiet ta’ implimentazzjoni tal-Fond għall-innovazzjoni, inklużi l-ispejjeż amministrattivi u ta’ ġestjoni, għandhom jiġu ffinanzjati mill-Fond innifsu. 
            
            
               Artikolu 17
                  Ħatra tal-korpi ta’ implimentazzjoni 
            
            
               1.Meta l-Kummissjoni tiddeċiedi li tiddelega ċerti kompiti marbutin mal-implimentazzjoni tal-Fond għall-innovazzjoni lil korp ta’ implimentazzjoni, hija għandha tadotta deċiżjoni li biha taħtar it-tali korp ta’ implimentazzjoni.
            
            
               Il-Kummissjoni u l-korp ta’ implimentazzjoni maħtur għandhom jikkonkludu ftehim bejniethom li jistabbilixxi t-termini u l-kundizzjonijiet speċifiċi li bihom il-korp ta’ implimentazzjoni għandu jwettaq il-kompiti tiegħu.
            
            
               2.Meta l-Kummissjoni timplimenta l-Fond għall-innovazzjoni b’ġestjoni diretta u tiddeċiedi li tiddelega ċerti kompiti ta’ implimentazzjoni lil korp ta’ implimentazzjoni, hija għandha taħtar aġenzija eżekuttiva bħala l-korp ta’ implimentazzjoni.
            
            
               3.Meta l-Kummissjoni timplimenta l-Fond għall-innovazzjoni b’ġestjoni indiretta, hija għandha taħtar korp imsemmi fl-Artikolu 62(1)(c) tar-Regolament Finanzjarju bħala l-korp ta’ implimentazzjoni.
            
            
               4.Il-Kummissjoni għandha twettaq il-kompiti marbutin mal-implimentazzjoni tal-Fond għall-innovazzjoni li ma jkunux ġew iddelegati lil korp ta’ implimentazzjoni.
            
            
               Artikolu 18
                  Kompiti tal-korp ta’ implimentazzjoni
            
            
               Il-korp ta’ implimentazzjoni maħtur skont l-Artikolu 17(1) jista’ jiġi fdat bil-ġestjoni globali tas-sejħa għall-proposti, bl-għoti tal-appoġġ tal-Fond għall-innovazzjoni u bil-monitoraġġ tal-implimentazzjoni tal-proġetti magħżulin. Għal dan il-għan, il-korp ta’ implimentazzjoni jista’ jiġi fdat bil-kompiti li ġejjin:
            
            
               (a)l-organizzazzjoni tas-sejħa għall-proposti;
            
         
         
            
               (b)l-organizzazzjoni tal-proċedura tal-applikazzjoni, fosthom il-ġbir tal-applikazzjonijiet u l-analiżi tad-dokumenti kollha ta’ sostenn;
            
            
               (c)l-organizzazzjoni tal-għażla tal-proġetti, fosthom l-evalwazzjoni tal-proġetti jew il-valutazzjoni tad-diliġenza dovuta u l-klassifikazzjoni tal-proġetti;
            
            
               (d)l-għoti ta’ pariri lill-Kummissjoni dwar il-proġetti li għandhom jingħataw l-appoġġ tal-Fond għall-innovazzjoni u dwar il-proġetti li għandhom jiddaħħlu fil-lista ta’ riżerva;
            
            
               (e)l-għoti jew il-forniment ta’ assistenza għall-iżvilupp tal-proġetti;
            
            
               (f)l-iffirmar tal-ftehimiet tal-għotja u ta’ kuntratti oħrajn skont il-forma ta’ appoġġ tal-Fond għall-innovazzjoni;
            
            
               (g)it-tħejjija u l-ġestjoni tad-dokumentazzjoni kuntrattwali marbuta mal-proġetti magħżulin;
            
            
               (h)il-verifika li l-kundizzjonijiet għall-finanzjament ġew issodisfati u l-għoti tad-dħul tal-Fond għall-innovazzjoni lil dawk li jkunu qed jipproponu l-proġetti;
            
            
               (i)il-monitoraġġ tal-implimentazzjoni tal-proġetti;
            
            
               (j)il-komunikazzjoni ma’ dawk li jkunu qed jipproponu l-proġetti;
            
            
               (k)ir-rappurtar lill-Kummissjoni, fosthom dwar l-orjentazzjoni ġenerali għall-iżvilupp ulterjuri tal-Fond għall-innovazzjoni;
            
            
               (l)ir-rappurtar finanzjarju;
            
            
               (m)l-azzjonijiet ta’ informazzjoni, ta’ komunikazzjoni u ta’ promozzjoni, fosthom il-produzzjoni tal-materjal ta’ promozzjoni u l-iżvilupp tal-logo tal-Fond għall-innovazzjoni;
            
            
               (n)il-ġestjoni tal-kondiviżjoni tal-għarfien;
            
            
               (o)l-għoti ta’ appoġġ lill-Istati Membri fl-isforzi tagħhom biex jippromwovu l-Fond għall-innovazzjoni u biex jikkomunikaw ma’ dawk li jkunu qed jipproponu l-proġetti;
            
            
               (p)kwalunkwe kompitu ieħor marbut mal-implimentazzjoni tal-Fond għall-innovazzjoni.
            
            
               Artikolu 19
                  Dispożizzjonijiet speċifiċi li japplikaw għall-implimentazzjoni tal-Fond għall-innovazzjoni b’ġestjoni diretta 
            
            
               1.Meta l-Kummissjoni taħtar aġenzija eżekuttiva bħala l-korp ta’ implimentazzjoni skont l-Artikolu 17(1) ta’ dan ir-Regolament, it-tali deċiżjoni tal-Kummissjoni għandha tkun suġġetta għar-riżultat tal-analiżi tal-ispejjeż meta mqabbla mal-benefiċċji msemmija fl-Artikolu 3 tar-Regolament tal-Kunsill (KE) Nru 58/2003
                  25
                u l-ftehim imsemmi fit-tieni subparagrafu tal-Artikolu 17(1) ta’ dan ir-Regolament għandu jieħu l-forma ta’ strument tad-delegazzjoni skont ir-Regolament (KE) Nru 58/2003.
            
            
               2.Meta l-ammonti li jingħataw fil-kuntest tal-ġestjoni diretta jiġu rkuprati skont l-Artikoli 7 u 8 ta’ dan ir-Regolament, l-ammonti rkuprati għandhom jikkostitwixxu dħul assenjat skont l-Artikolu 21 tar-Regolament Finanzjarju u għandhom jintużaw biex jiffinanzjaw l-operazzjonijiet tal-Fond għall-innovazzjoni.
            
            
               3.Għall-kompiti kollha ta’ implimentazzjoni li twettaq il-Kummissjoni, anke permezz ta’ aġenzija eżekuttiva, id-dħul tal-Fond għall-innovazzjoni għandu jikkostitwixxi dħul assenjat estern skont it-tifsira tal-Artikolu 21(1) u (5) tar-Regolament Finanzjarju. Dan id-dħul assenjat għandu jkopri wkoll l-ispejjeż amministrattivi kollha marbutin mal-implimentazzjoni tal-Fond għall-innovazzjoni. Il-Kummissjoni tista’ tuża ammont massimu ta’ 5 % mill-pakkett tal-Fond għall-innovazzjoni biex tkopri l-ispejjeż ta’ ġestjoni tagħha stess.
            
            
               4.Proġett li jkun irċieva l-appoġġ tal-Fond għall-innovazzjoni jista’ jirċievi wkoll kontribuzzjoni minn kull programm ieħor tal-Unjoni, inklużi l-Fondi b’ġestjoni kondiviża, dejjem jekk il-kontribuzzjonijiet ma jkunux ikopru l-istess spejjeż. L-ammont kumulattiv tal-finanzjament ma għandux jaqbeż l-ispejjeż totali eliġibbli tal-proġett u l-appoġġ mill-programmi differenti tal-Unjoni jista’ jiġi kkalkulat fuq bażi pro rata. 
            
         
         
            
               Artikolu 20
                  Ġestjoni tad-dħul tal-Fond għall-innovazzjoni
            
            
               1.Il-Kummissjoni għandha tiżgura li l-kwoti maħsubin għall-Fond għall-innovazzjoni jiġu rkantati skont il-prinċipji u l-modalitajiet stabbiliti fl-Artikolu 10(4) tad-Direttiva 2003/87/KE u għandha timmaniġġa d-dħul tal-Fond għall-innovazzjoni skont l-għanijiet ta’ dik id-Direttiva.
            
            
               2.Il-Kummissjoni għandha tiżgura li d-dħul imsemmi fil-paragrafu 1 jingħadda fil-ħin lill-korp ta’ implimentazzjoni sabiex ikunu jistgħu jiġu ffinanzjati l-ispejjeż marbutin mal-attivitajiet ta’ implimentazzjoni u jkunu jistgħu jingħataw il-fondi lill-proġetti magħżulin.
            
            
               3.Il-Kummissjoni tista’ tiddelega l-konverżjoni tal-kwoti f’valur monetarju u l-ġestjoni tad-dħul tal-Fond għall-innovazzjoni lill-Bank Ewropew tal-Investiment (il-BEI). F’każ li jkun hemm it-tali delega, il-Kummissjoni u l-BEI għandhom jikkonkludu ftehim bejniethom li jistabbilixxi t-termini u l-kundizzjonijiet speċifiċi li bihom il-BEI għandu jwettaq il-kompiti tiegħu marbutin mal-ġestjoni tad-dħul tal-Fond għall-innovazzjoni.
            
            
               4.Suġġett għad-dispożizzjonijiet tad-Direttiva 2003/87/KE, id-dħul tal-Fond għall-innovazzjoni li jkun għad fadal fi tmiem il-perjodu tal-eliġibbiltà għall-proġetti appoġġati għandu jintuża biex jappoġġa proġetti ġodda li jissodisfaw il-kriterji tal-eliġibbiltà stabbiliti fl-Artikolu 10a(8) tad-Direttiva 2003/87/KE sakemm id-dħul kollu jkun intuża għall-għanijiet tal-Fond għall-innovazzjoni. Dawn il-proġetti l-ġodda għandhom jintgħażlu permezz ta’ sejħiet ġodda għall-proposti skont l-Artikolu 9 jew jiġu appoġġati skont l-Artikoli 14 jew 15.
            
            
               Artikolu 21
                  Rwol tal-Istati Membri
            
            
               1.Hija u timplimenta l-Fond għall-innovazzjoni, il-Kummissjoni għandha tikkonsulta lill-Istati Membri u tiġi megħjuna minnhom. 
            
            
               2.L-Istati Membri għandhom jiġu kkonsultati dwar l-affarijiet li ġejjin:
            
            
               (a)il-lista tal-proġetti magħżulin minn qabel, fosthom il-lista ta’ riżerva, u l-lista tal-proġetti proposti għall-assistenza għall-iżvilupp tal-proġetti skont l-Artikolu 12(2), qabel ma jingħata l-appoġġ;
            
            
               (b)l-abbozzi tad-deċiżjonijiet tal-Kummissjoni msemmijin fl-Artikoli 9(1), 14(2) u 15(1);
            
            
               (c)l-ammont massimu tal-appoġġ tal-Fond għall-innovazzjoni li għandu jitqiegħed għad-dispożizzjoni tal-assistenza għall-iżvilupp tal-proġetti.
                     
            
            
               3.Jekk il-Kummissjoni titlobhom dan, l-Istati Membri għandhom jagħtuha pariri dwar l-affarijiet li ġejjin u jgħinuha fihom:
            
            
               (a)l-istabbiliment tal-orjentazzjonijiet ġenerali tal-Fond għall-innovazzjoni;
            
            
               (b)l-indirizzar ta’ problemi eżistenti jew emerġenti fl-implimentazzjoni tal-proġetti;
            
            
               (c)l-indirizzar ta’ kull kwistjoni oħra marbuta mal-implimentazzjoni tal-proġetti.
            
            
               4.Il-Kummissjoni għandha tirrapporta lill-Istati Membri dwar il-progress li jkun sar fl-implimentazzjoni ta’ dan ir-Regolament, u b’mod partikulari dwar l-implimentazzjoni tad-deċiżjonijiet tal-għotja msemmijin fl-Artikolu 12(5).
            
            
               Artikolu 22
                  Rwol tal-partijiet interessati 
            
            
               Il-Kummissjoni tista’ tinvolvi lill-partijiet interessati fid-diskussjonijiet dwar l-implimentazzjoni tal-Fond għall-innovazzjoni, fosthom dwar il-kwistjonijiet imniżżlin fl-Artikolu 21(3). 
            
            
               KAPITOLU V
               MONITORAĠĠ, RAPPURTAR U EVALWAZZJONI 
            
            
               Artikolu 23
                  Monitoraġġ u rappurtar 
            
         
         
            
               1.Il-korp ta’ implimentazzjoni għandu jimmonitorja l-operat tal-Fond għall-innovazzjoni, fosthom l-ammonti tal-appoġġ tal-Fond għall-innovazzjoni li jkun ingħata. 
            
            
               2.Bil-għan li jiġi żgurat li d-data għall-monitoraġġ imsemmija fil-paragrafu 1 u r-riżultati jinġabru b’mod effiċjenti u effettiv u fil-ħin, jistgħu jiġu imposti rekwiżiti proporzjonati tar-rappurtar fuq dawk li jkunu qed jipproponu l-proġetti. Ir-rapporti ta’ dawk li jkunu qed jipproponu l-proġetti għandu jkun fihom l-informazzjoni dwar l-azzjonijiet ta’ kondiviżjoni tal-għarfien li jkunu ttieħdu skont l-Artikolu 27.
            
            
               3.Il-korp ta’ implimentazzjoni għandu jinforma lill-Kummissjoni b’mod regolari dwar il-prestazzjoni tal-kompiti tiegħu.
            
            
               4.Il-korp ta’ implimentazzjoni għandu jinforma lill-Kummissjoni dwar iċ-ċiklu kollu tal-għoti tal-appoġġ u, b’mod partikulari, dwar l-organizzazzjoni tas-sejħiet għall-proposti u dwar l-iffirmar tal-kuntratti ma’ dawk li jkunu qed jipproponu l-proġetti.
            
            
               5.Wara li titlesta kull sejħa għall-proposti, il-Kummissjoni għandha tinforma lill-Istati Membri dwar l-implimentazzjoni ta’ dik is-sejħa għall-proposti.
            
            
               6.Ta’ kull sena, il-Kummissjoni għandha tibgħat rapport lill-Kunsill u lill-Parlament Ewropew dwar il-progress li jkun sar fl-implimentazzjoni tal-Fond għall-innovazzjoni.
            
            
               7.Il-korpi ta’ implimentazzjoni, minbarra l-aġenziji eżekuttivi, u l-entitajiet li lilhom tkun ġiet iddelegata l-ġestjoni tad-dħul tal-Fond għall-innovazzjoni skont l-Artikolu 20(3) għandhom jibagħtu lill-Kummissjoni l-affarijiet li ġejjin:
            
            
               (a)sal-15 ta’ Frar, dikjarazzjonijiet finanzjarji mhux awditjati b’rabta mal-attivitajiet iddelegati lilhom, li jkunu jkopru s-sena finanzjarja ta’ qabel, li għandha tkun mill-1 ta’ Jannar sal-31 ta’ Diċembru;
            
            
               (b)sal-15 ta’ Marzu tas-sena meta jintbagħtu d-dikjarazzjonijiet finanzjarji mhux awditjati, id-dikjarazzjonijiet finanzjarji awditjati b’rabta mal-attivitajiet iddelegati lilhom, li jkunu jkopru s-sena finanzjarja ta’ qabel, li għandha tkun mill-1 ta’ Jannar sal-31 ta’ Diċembru.
            
            
               Il-Kummissjoni għandha tħejji l-kontijiet annwali tal-Fond għall-innovazzjoni għal kull sena finanzjarja, li għandha tkun mill-1 ta’ Jannar sal-31 ta’ Diċembru, abbażi tad-dikjarazzjonijiet finanzjarji pprovduti skont l-ewwel subparagrafu. Dawn il-kontijiet għandu jsirilhom awditjar estern indipendenti.
            
            
               Id-dikjarazzjonijiet finanzjarji u l-kontijiet kollha previsti f’dan il-paragrafu għandhom jitfasslu f’konformità mar-regoli tal-kontabbiltà msemmijin fl-Artikolu 80 tar-Regolament Finanzjarju.
            
            
               Artikolu 24
                  Evalwazzjoni
            
            
               1.Fl-2025 u kull ħames snin wara dik id-data, il-Kummissjoni għandha twettaq evalwazzjoni tal-operat tal-Fond għall-innovazzjoni. L-evalwazzjoni għandha tiffoka fuq il-valutazzjoni tas-sinerġiji bejn il-Fond għall-innovazzjoni u programmi rilevanti oħrajn tal-Unjoni, kif ukoll fuq il-proċedura tal-għoti tal-appoġġ tal-Fond għall-innovazzjoni, iżda ma għandhiex tkun limitata għalihom biss.
            
            
               2.Abbażi tar-riżultati tal-evalwazzjonijiet imsemmijin fil-paragrafu 1 ta’ dan l-Artikolu, il-Kummissjoni għandha tagħmel proposti, meta dan ikun xieraq, biex tiżgura li l-Fond għall-innovazzjoni jagħmel progress fl-ilħiq tal-għanijiet tiegħu previsti fid-Direttiva 2003/87/KE u fl-Artikolu 3 ta’ dan ir-Regolament.
            
            
               3.Fi tmiem l-implimentazzjoni tal-Fond għall-innovazzjoni iżda mhux aktar tard mill-2035, il-Kummissjoni għandha twettaq evalwazzjoni finali tal-operat tal-Fond għall-innovazzjoni.
            
            
               4.Il-Kummissjoni għandha tippubblika r-riżultati tal-evalwazzjonijiet li jkunu twettqu skont il-paragrafi 1, 2 u 3.
            
            
               KAPITOLU VI
               AWDITI, RIKLAMAR U KONDIVIŻJONI TAL-GĦARFIEN
            
            
               Artikolu 25
                  Awditi
            
            
               1.L-awditi dwar l-użu tal-appoġġ tal-Fond għall-innovazzjoni li jsiru minn awdituri esterni indipendenti, fosthom minn awdituri oħrajn minbarra dawk imqabbdin mill-istituzzjonijiet jew mill-korpi tal-Unjoni, għandhom jiffurmaw il-bażi tal-garanzija globali skont l-Artikolu 26.
            
            
               2.Kull persuna jew entità li tirċievi l-appoġġ tal-Fond għall-innovazzjoni għandha taqbel bil-miktub li tagħti d-drittijiet u l-aċċess meħtieġa kif previst fl-Artikolu 129 tar-Regolament Finanzjarju. 
            
         
         
            
               Artikolu 26
                  Dipendenza reċiproka fuq l-awditi
            
            
               Mingħajr preġudizzju għall-possibbiltajiet eżistenti għat-twettiq ta’ aktar awditi, meta awditur indipendenti jkun għamel awditu bbażat fuq standards tal-awditi aċċettati internazzjonalment li jipprovdu garanzija raġonevoli fuq id-dikjarazzjonijiet finanzjarji u r-rapporti li juru l-użu ta’ kontribuzzjoni tal-Unjoni, dak l-awditu għandu jifforma l-bażi tal-garanzija globali, kif speċifikata aktar, fejn xieraq, fir-regoli speċifiċi għas-settur, dment li jkun hemm evidenza suffiċjenti tal-indipendenza u l-kompetenza tal-awditur. Ir-rapport tal-awditur indipendenti u d-dokumentazzjoni relatata tal-awditjar għandhom jitqiegħdu għad-dispożizzjoni tal-Parlament Ewropew, tal-Kummissjoni, tal-Qorti tal-Awdituri u tal-awtoritajiet tal-awditjar tal-Istati Membri fuq talba tagħhom.
            
            
               Artikolu 27
                  Komunikazzjoni, kondiviżjoni tal-għarfien u riklamar
            
            
               1.Fuq is-siti web tagħhom, dawk li jkunu qed jipproponu l-proġetti għandhom jippubblikaw b’mod proattiv u sistematiku informazzjoni marbuta mal-proġetti appoġġati fil-kuntest ta’ dan ir-Regolament. It-tali informazzjoni għandha tinkludi referenza espliċita għall-appoġġ tal-Fond għall-innovazzjoni li jkunu rċevew.
            
            
               2.Dawk li jkunu qed jipproponu l-proġetti għandhom jiżguraw li jagħtu informazzjoni koerenti, effettiva u mmirata dwar l-appoġġ tal-Fond għall-innovazzjoni li jkunu rċevew lil diversi udjenzi, fosthom lill-midja u lill-pubbliku.
            
            
               3.Il-logo tal-Fond għall-innovazzjoni jew elementi promozzjonali oħrajn meħtieġa skont id-dokumentazzjoni kuntrattwali għandhom jintużaw għall-attivitajiet kollha ta’ komunikazzjoni u ta’ kondiviżjoni tal-għarfien u għandhom jidhru fuq l-avviżieri f’postijiet strateġiċi viżibbli għall-pubbliku.
            
            
               4.Dawk li jkunu qed jipproponu l-proġetti għandhom jipprovdu informazzjoni ddettaljata dwar l-azzjonijiet ippjanati skont il-paragrafi 1 u 2 ta’ dan l-Artikolu fil-pjan ta’ kondiviżjoni tal-għarfien ippreżentat skont l-Artikolu 10(3). 
            
            
               5.Il-korp ta’ implimentazzjoni għandu jwettaq azzjonijiet ta’ informazzjoni, ta’ komunikazzjoni u ta’ promozzjoni marbutin mal-appoġġ tal-Fond għall-innovazzjoni u mar-riżultati tiegħu. Il-korp ta’ implimentazzjoni għandu jorganizza seminars u sessjonijiet ta’ ħidma speċifiċi jew, meta jkun xieraq, tipi ta’ attivitajiet oħrajn biex jiffaċilita l-iskambju tal-esperjenza, tal-għarfien u tal-aħjar prattiki b’rabta mat-tfassil, mat-tħejjija u mal-implimentazzjoni tal-proġetti, kif ukoll mal-effettività tal-finanzjament ipprovdut permezz tal-assistenza għall-iżvilupp tal-proġetti. 
            
            
               KAPITOLU VII
               DISPOŻIZZJONIJIET FINALI
            
            
               Artikolu 28
                  Dħul fis-seħħ 
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 26.2.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva 96/61/KE (ĠU L 275, 25.10.2003, p. 32). 
               
               
                  
                     (2)
                  
                        Għal eżempji, ara l-lista pprovduta fit-Tabella 1 fl-aħħar tal-Memorandum ta’ Spjegazzjoni.
               
               
                  
                     (3)
                  
                        Il-Komunikazzjoni tal-Kummissjoni msejħa “Qafas Strateġiku għal Unjoni tal-Enerġija Reżiljenti b’Politika dwar il-Bidla fil-Klima li tħares ’il quddiem (COM(2015) 80 final).
               
               
                  
                     (4)
                  
                        Il-Komunikazzjoni tal-Kummissjoni msejħa “Ninvestu f’industrija intelliġenti, innovattiva u sostenibbli: Strateġija mġedda għall-politika industrijali tal-UE” (COM(2017) 479 final).
               
               
                  
                     (5)
                  
                        Għandha tiżdied ir-referenza.
               
               
                  
                     (6)
                  
                        Il-Komunikazzjoni tal-Kummissjoni msejħa “Towards an Integrated Strategic Energy Technology (SET) Plan: Accelerating the European Energy System Transformation” (“Lejn Pjan Strateġiku u Integrat għat-Teknoloġija tal-Enerġija (il-Pjan SET): Naċċelleraw it-Trasformazzjoni tas-Sistema tal-Enerġija Ewropea”) (COM(2015) 6317 final).
               
               
                  
                     (7)
                  
                        Fraunhofer ISI, Ecofys (2018). Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage (“L-impatt fuq l-Ambjent u l-Ekonomija tal-Innovazzjonijiet Teknoloġiċi għall-Fond għall-innovazzjoni (IF) fl-Oqsma tal-Industriji intensivi fl-Enerġija, tal-Enerġija Rinnovabbli, tas-CCS/CCU u tal-Ħżin tal-Enerġija”).
               
               
                  
                     (8)
                  
                        Il-Proposta tal-Kummissjoni tas-6 ta’ Ġunju 2018 għal Regolament tal-Parlament Ewropew u tal-Kunsill li jistabbilixxi l-Programm InvestEU bin-numru ta’ referenza COM(2018) 439 final, li tinsab fl-indirizz li ġej: 
                  https://eur-lex.europa.eu/legal-content/MT/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Id-Deċiżjoni tal-Kummissjoni (UE) 2017/2172 li temenda d-Deċiżjoni 2010/670/UE rigward l-użu ta’ dħul mhux imqassam mill-ewwel serje ta’ sejħiet għal proposti (ĠU L 306, 22.11.2017, p. 24).
               
               
                  
                     (10)
                  
                        ICF (2017). 
                  NER 300 Lessons Learnt Summary report
                   (“Rapport ta’ sinteżi dwar it-tagħlim li ħareġ mill-programm NER 300”). 
               
               
                  
                     (11)
                  
                        
                  
                     Ir-Rapport Speċjali tal-5 ta’ Settembru 2018 bin-numru 24/2018 imsejjaħ “Dimostrar tal-ġbir u l-ħżin tal-karbonju u tas-sorsi innovattivi ta’ enerġija rinnovabbli fuq skala kummerċjali ġewwa l-UE: il-progress intenzjonat ma nkisibx matul dawn l-aħħar għaxar snin”
                  
                  , li jinsab fis-sit web tal-Qorti tal-Awdituri fl-indirizz elettroniku li ġej: 
                  https://www.eca.europa.eu/Lists/ECADocuments/SR18_24/SR_CCS_MT.pdf
                  .
                  
               
               
                  
                     (12)
                  
                        Sessjonijiet ta’ ħidma settorjali u konferenza finali (tal-2017) imsejħa “
                  Finance for innovation: Towards the ETS Innovation Fund
                  ” (“Finanzi għall-innovazzjoni: Lejn il-Fond għall-innovazzjoni tal-ETS”).
               
               
                  
                     (13)
                  
                        CE Delft (2018). 
                  Report on the online public consultation on the establishment of the Innovation Fund
                   (“Rapport dwar il-konsultazzjoni pubblika online dwar l-istabbiliment tal-Fond għall-innovazzjoni”) u 
                  https://ec.europa.eu/clima/consultations/public-consultation-establishment-innovation-fund_mt
                  . 
               
               
                  
                     (14)
                  
                        Ecofys (2018). 
                  Market testing for low-carbon innovation support to energy intensive industry and to power generation
                   (“Ittestjar tas-suq għall-appoġġ għall-innovazzjoni b’livell baxx ta’ emissjonijiet tal-karbonju mogħti lill-industrija intensiva fl-enerġija u lill-ġenerazzjoni tal-enerġija”).
               
               
                  
                     (15)
                  
                        
                  Il-Grupp ta’ Esperti dwar il-Fond għall-innovazzjoni.
               
               
                  
                     (16)
                  
                        Il-Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar it-Tfassil Aħjar tal-Liġijiet (ĠU L 123, 12.5.2016, p. 1).
               
               
                  
                     (17)
                  
                        
                  
                     Ir-Rapport Speċjali tal-5 ta’ Settembru 2018 bin-numru 24/2018 imsejjaħ “Dimostrar tal-ġbir u l-ħżin tal-karbonju u tas-sorsi innovattivi ta’ enerġija rinnovabbli fuq skala kummerċjali ġewwa l-UE: il-progress intenzjonat ma nkisibx matul dawn l-aħħar għaxar snin”
                  
                  , li jinsab fis-sit web tal-Qorti tal-Awdituri fl-indirizz elettroniku li ġej: 
                  https://www.eca.europa.eu/Lists/ECADocuments/SR18_24/SR_CCS_MT.pdf
                  .
                  
                    
               
               
                  
                     (18)
                  
                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).
               
               
                  
                     (19)
                  
                        Il-proġetti eliġibbli jistgħu jinkludu kemm innovazzjonijiet fil-proċessi kif ukoll fil-prodotti li jkunu jittrattaw prodotti li jieħdu post oħrajn li jkunu intensivi fil-gassijiet serra.
               
               
                  
                     (20)
                  
                        ĠU L 275, 25.10.2003, p. 32. 
               
               
                  
                     (21)
                  
                        Id-Deċiżjoni tal-Kummissjoni 2010/670/UE tat-3 ta’ Novembru 2010 li tistabbilixxi l-kriterji u l-miżuri għall-finanzjament ta’ proġetti kummerċjali ta’ dimostrazzjoni li l-għan tagħhom huwa l-qbid u l-ħżin ġeoloġiku ta’ CO2, f’kundizzjonijiet ta’ sigurtà għall-ambjent, kif ukoll ta’ proġetti ta’ dimostrazzjoni ta’ teknoloġiji innovattivi ta’ enerġija rinnovabbli, fl-ambitu tal-iskema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, stabbilita bid-Direttiva 2003/87/KE tal-Parlament Ewropew u tal-Kunsill (ĠU L 290, 6.11.2010, p. 39).
               
               
                  
                     (22)
                  
                        
                  
                     Ir-Rapport Speċjali tal-5 ta’ Settembru 2018 bin-numru 24/2018 imsejjaħ “Dimostrar tal-ġbir u l-ħżin tal-karbonju u tas-sorsi innovattivi ta’ enerġija rinnovabbli fuq skala kummerċjali ġewwa l-UE: il-progress intenzjonat ma nkisibx matul dawn l-aħħar għaxar snin”
                  
                  , li jinsab fis-sit web tal-Qorti tal-Awdituri fl-indirizz elettroniku li ġej: 
                  https://www.eca.europa.eu/Lists/ECADocuments/SR18_24/SR_CCS_MT.pdf
                  .
                  
                    
               
               
                  
                     (23)
                  
                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).
               
               
                  
                     (24)
                  
                        Ir-Regolament tal-Kummissjoni (UE) Nru 1031/2010 tat-12 ta’ Novembru 2010 dwar l-għażla taż-żmien, l-amministrazzjoni u aspetti oħra ta’ rkantar ta’ kwoti ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità (ĠU L 302, 18.11.2010, p. 1).
               
               
                  
                     (25)
                  
                        Ir-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (ĠU L 11, 16.1.2003, p. 1).